Aktivis pro PH gesa kerajaan bentangkan Kertas Putih Pertanian

Enam bulan selepas pentadbiran kerajaan campuran pimpinan Anwar Ibrahim, isu keselamatan makanan dilihat masih membelenggu negara dengan ketiadaan dasar konkrit bagi menyelesaikan masalah berkenaan.
Justeru, sebuah persatuan petani menggesa kerajaan untuk membentangkan Kertas Putih Pertanian untuk membincangkan dasar keselamatan makanan serta beberapa masalah yang dihadapi masyarakat peladang dan petani.
Pengerusi Pertubuhan Gerak Tani Mazlan Aliman berkata, desakan itu dibuat kerana golongan yang menjadi barisan hadapan penghasilan makanan negara itu kini merasai seperti diabaikan dan tidak nampak sebarang jalan inisiatif jelas dalam menyelesaikan isu dihadapi mereka.
Katanya, golongan itu patut menjadi antara tumpuan utama kerajaan dan perdana menteri yang sebelum ini berjanji untuk menoktahkan isu kemiskinan di negara.
"Kita perlu sedar bahawa isu keselamatan makanan adalah isu yang sangat penting, tetapi saya melihat seolah-olah fokus terhadap perkara ini tidak berada di landasan yang betul," katanya yang juga ahli Amanah kepada MalaysiaNow.
"Golongan peladang adalah satu masyarakat yang besar dan mereka mempunyai semangat gigih untuk memajukan sektor pertanian, tetapi bimbingan daripada kerajaan khususnya agensi dan jabatan agak tidak berfokus."
Sebelum ini, Kementerian Pertanian dan Keterjaminan Makanan (KPKM) yang diterajui oleh Mohamad Sabu menerima markah paling rendah dalam permukiman Kabinet, sekali gus mencetuskan persoalan dalaman kalangan orang ramai sama ada presiden Amanah itu mampu menggalas tugas sukar tersebut.
Malah, ahli Parlimen Kota Raja itu sejak dilantik memegang portfolio menteri menerima kecaman hebat di media sosial akibat kegagalan beliau menangani masalah bekalan telur dan ayam yang berkurang hingga mendorong kenaikan harga kedua-dua bahan itu.
Menurut Mazlan, Kertas Putih Pertanian sewajarnya dibentangkan dalam sidang Parlimen yang sedang berlangsung pada masa ini, untuk membuktikan komitmen kerajaan menyelesaikan isu yang kini menjejaskan jutaan peladang dan petani di negara ini.
Katanya, pengesyoran itu dibuat apabila hanya Kementerian Kesihatan dijangka akan membentangkan Kertas Putih yang akan membincangkan isu melibatkan kesihatan.
Katanya, kegagalan untuk menyelesaikan isu berkaitan pertanian bakal mendatangkan impak yang begitu besar apabila ia menjejaskan jutaan peladang dan petani.
Justeru, Mazlan berkata, isu ini bukan saja melibatkan KPKM tetapi juga Kementerian Ekonomi dan Jabatan Perdana Menteri.
"Sepatutnya, jemaah menteri perlu bersidang dan bincang dalam konteks apakah langkah yang perlu dibuat dan perlu ada satu kertas putih untuk dibentangkan.
"Kerana ini melibatkan jutaan masyarakat peladang kita dan kebanyakan mereka tergolong dalam pendapatan rendah (B40).
"Seperti yang disebut PM mengenai usaha nak menoktahkan kemiskinan, tapi bagaimana nak capai matlamat itu jika langkah-langkah kepada golongan miskin tidak dibuat?" soal beliau.
Pada masa sama, Mazlan bercadang supaya kerajaan mengambil pendekatan sama seperti pentadbiran Pakatan Harapan (PH) sebelum ini dalam membentang Kertas Putih Felda bagi menerangkan usaha menyelesaikan isu membabitkan golongan peneroka.
"Kini fokus utama ialah sektor pertanian. Kita pun tak nampak apa-apa usaha positif bagi menghadapi cuaca ekstrem atau inovasi yang boleh difikirkan untuk hadapi suasana macam ini.
"Sebab itu perlu dibawa ke peringkat Kabinet sebelum diusulkan ke Parlimen untuk pemimpin sama-sama cari jalan penyelesaian," katanya sambil menambah isu ini sudah berlarutan sehingga berpuluh tahun.
Kertas Putih Felda dibentangkan oleh menteri ekonomi PH pada 2019, Mohamed Azmin Ali, yang bertajuk “Ke Arah Kelestarian Lembaga Tanah Persekutuan (Felda)”.
Intipati Kertas Felda Putih yang dibentangkan ketika itu membincangkan isu berkaitan sewaan tanah peneroka, program pembangunan peneroka bagi mendapatkan hasil baru, pengurusan ladang melalui pengukuhan koperasi Felda, penggunaan teknologi terkini dan memperkenalkan skim bantuan yang lebih fleksibel.
Selain itu, ia turut mengandungi usaha meningkatkan kualiti pendidikan dan jati diri generasi Felda , memperkukuh peranan kepimpinan tanah rancangan, pelaksanaan projek perumahan dan penyediaan skim pewaris tanah untuk proses peralihan yang lebih lancar.


Tentera Myanmar tahan Aung San Suu Kyi

Pengerusi Liga Demokrasi Kebangsaan (NLD), Aung San Suu Kyi ditahan tentera Myanmar, kata jurucakap parti itu pagi tadi.“Kita mendengar Presiden (Win Myint) dan Kaunselor Negara (Aung San Suu Kyi) sudah ditahan di Naypyidaw… kami juga mendengar mereka ditahan oleh tentera,” kata jurucakap NLD, Myo Nyunt.“Kita beranggapan tentera sedang merancang untuk merampas kuasa, berdasarkan situasi semasa dan apa yang kami perhatikan ketika ini,” katanya.Penahanan Suu Kyi dibuat seminggu selepas pemimpin kanan tentera, Jeneral Min Aung Hlaing, mengumumkan tidak menolak kemungkinan rampasan kuasa akan berlaku bagi memansuhkan Perlembagaan negara itu, sekali gus menangani krisis politik.Sejak beberapa minggu lalu, tentera Myanmar menuduh berlaku penipuan dalam pilihan raya umum November lalu, yang menyaksikan parti pemerintah (NLD) pimpinan Suu Kyi menang besar.Myanmar yang baru sedekad keluar daripada pemerintahan tentera hampir 50 tahun, masih berada di bawah sistem demokrasi dikawal ketat jeneral tentera walaupun pada hakikatnya berkongsi kuasa dengan pentadbiran dipilih rakyat.Wakil rakyat baru dijangka bersidang di Parlimen hari ini.Pilihan raya pada November lalu adalah pilihan raya demokratik yang kedua di Myanmar sejak negara itu keluar daripada regim pemerintahan diktator selama 49 tahun.Seperti diharapkan, Suu Kyi, tokoh sangat dikenali di Myanmar dan partinya menyapu bersih pilihan raya, sekali gus meneruskan pentadbiran mereka selama lima tahun lagi.Bagaimanapun, tentera mendakwa terdapat 10 juta kes penipuan pemilih di seluruh negara dan mahu siasatan diadakan serta menuntut pelepasan daftar pemilih dari suruhanjaya pilihan raya bagi tujuan pengesahan.


Covid-19 pecah rekod harian lagi, 4,275 kes baru dilaporkan

Sebanyak 4,275 kes baru Covid-19 dikesan hari ini termasuk 11 jangkitan import, menjadikan angka keseluruhan penularan dalam negara berjumlah 180,455, kata Ketua Pengarah Kesihatan Dr Noor Hisham Abdullah.Katanya, sebanyak 4,313 pesakit pulih dan dibenarkan pulang, menjadikan jumlah keseluruhan angka sembuh 137,019 kes.“Selangor melaporkan kes harian tertinggi iaitu sebanyak 1,421 kes diikuti Kuala Lumpur 548 dan Sabah 498 kes,” katanya dalam satu kenyataan.Katanya, kes aktif dengan kebolehjangkitan pula berjumlah 42,769.“Daripada jumlah itu 260 pesakit di tempatkan di Unit Rawatan Rapi termasuk 103 memerlukan bantuan alat pernafasan,” katanya.Noor Hisham memaklumkan terdapat tujuh lagi kematian, menjadikan jumlah mangsa yang maut meningkat kepada 667 orang.


Bank dunia umum pembiayaan AS$30 bilion tangani krisis makanan

Bank Dunia pada Rabu mengumumkan pembiayaan sehingga AS$30 bilion di bawah pelan tindak balas global dalam usaha menangani krisis keselamatan makanan, lapor Xinhua.Dalam satu kenyataan bank itu memaklumkan pembiayaan berkenaan adalah untuk sektor seperti pertanian, pemakanan, perlindungan sosial, air dan pengairan bagi tempoh 15 bulan akan datang.Pembiayaan itu juga termasuk untuk menggalakkan pengeluaran makanan dan baja, meningkatkan sistem makanan dan menyokong pengeluar dan golongan rentan.“Kenaikan harga makanan memberi kesan buruk kepada golongan miskin dan rentan,” kata Presiden Kumpulan Bank Dunia David Malpass. Justeru, beliau menggesa negara-negara untuk melakukan usaha bersepadu bagi meningkatkan bekalan tenaga dan baja, membantu petani meningkatkan penanaman serta hasil tanaman selain “menghapuskan dasar menyekat eksport dan import”.


Surat dari Singapura gagal puaskan hati bilionair berhubung hukuman mati terhadap Nagaenthran

Taikun sektor penerbangan Britain Richard Branson tidak berpuas hati dengan respons daripada kerajaan Singapura berhubung gesaannya pada November lalu yang mahu republik itu menghentikan pelaksanaan hukuman mati terhadap seorang warga Malaysia yang merupakan OKU, susulan rayuannya untuk menggugurkan hukuman itu sekali lagi ditangguh.Bilionair itu turut memberitahu Vice World News beliau menerima surat panjang dari kementerian dalam negeri Singapura berhubung kritikan terbukanya terhadap hukuman tersebut, namun menjelaskan ia tidak akan mengubah pandangannya mengenai pelaksanaan hukuman terhadap Nagaenthran K Dharmalingam atau bantahannya terhadap hukuman mati.“Saya terima surat panjang dari kerajaan Singapura yang menjelaskan hujah mereka berhubung isu tersebut.“Kerajaan Singapura mungkin akan jadi sangat bagus dengan menghapuskan sama sekali hukuman mati,” katanya dalam temu bual bersama laman sesawang berita tersebut.Bagaimanapun, Branson enggan mendedahkan kandungan surat tersebut.Hukuman mati terhadap Nagaenthran yang mempunyai IQ 69 – di bawah nilai ambang 70 di mana seseorang itu boleh diisytiharkan sebagai orang kurang keupayaan intelek – menarik kemarahan umum sehingga pemimpin Malaysia termasuk Yang di-Pertuan Agong Sultan Abdullah Sultan Ahmad Shah dan Perdana Menteri Ismail Sabri Yaakob turut mengutus surat untuk merayu pengampunan terhadap Nagaenthran.Nagaenthran diberikan penangguhan hukuman selepas didiagnosis Covid-19 sebelum usaha akhir untuk merayu hukuman ke atasnya pada 9 November 2021.Berikutan pemulihannya dari jangkitan, pendengaran rayuan bagi menggugurkan hukuman mati ke atasnya dijadualkan pada 24 Januari, namun menurut Singapore Anti-Death Penalty Campaign, pendengaran itu ditangguh ke Februari depan.Di sebalik kemarahan orang ramai, Singapura bertegas mengatakan Nagaentran sedar mengenai tindakannya dan mendakwa dia memalsukan keadaan mentalnya dengan mengubah kelayakan akademik bagi menunjukkan dia memiliki IQ rendah.Nagaenthran didapati bersalah menyeludup dadh pada 2010, setahun selepas ditahan kerana membawa masuk 43g heroin ke Singapura.Kerajaan Singapura sering mendakwa undang-undang kerasnya itu dapat mencegah jenayah berkait dadah.Namun pengkritik berkata kebanyakan daripada mereka yang disabitkan bersalah atas jenayah itu adalah dalam kalangan keldai dadah yang berasal daripada keluarga miskin, sementara dalang sebenar jenayah yang menggunakan mereka sering terlepas daripada hukuman.Pandangan tersebut turut dikongsi oleh Branson dalam surat terbukanya kepada Presiden Singapura Halimah Yacob.“Tahun demi tahun, orang ramai hadapi hukuman gantung, ditembak mati, atau – di Filipina yang dipimpin Duterte – skuad kematian yang tidak telus menjalankan hukuman bagi jenayah berkaitan dadah.“Namun, perdagangan dadah global terus berkembang, dan semua jenis dadah terlarang lebih mudah didapati di seluruh dunia berbanding mana-mana titik lain dalam sejarah.“Jika pencegahan adalah objektif, undang-undang ini gagal dengan teruk. Dan ia akan terus gagal,” tulis Branson.


Mahathir ‘ceritakan semua’ dalam buku terbaru

Bekas perdana menteri Dr Mahathir Mohamad menulis sebuah lagi buku mengenai persaraannya dan kemasukan semula diri ke dalam kancah politik bagi mengetuai gabungan Pakatan Harapan (PH) meraih kemenangan bersejarah dalam Pilihan Raya Umum ke-14 (PRU14) pada 2018.“Capturing Hope: The Struggle Continues for a New Malaysia” disifatkan penerbitnya, MPH sebagai “satu suara jujur dan terkadang tajam dalam membincangkan beberapa kesukaran yang dihadapi kerajaan PH” sebelum kejatuhannya selepas 22 bulan mentadbir negara.Buku itu juga memaparkan bagaimana Mahathir kembali aktif dalam politik dan bagaimana “pengkhianatan berlaku dari dalam gabungan itu sendiri” sehingga membawa kepada kejatuhan PH daripada kerajaan.Pada awalnya, buku itu dirancang sebagai buku susulan kepada memoir Mahathir yang diterbitkan pada 2011, “A Doctor in the House”.“Namun disebabkan perubahan dalam kerajaan dan wabak melanda pada awal 2020, proses buku itu juga terpaksa berubah,” kata MPH dalam satu kenyataan menjelang pelancarannya pada 21 Disember depan.Menjanjikan sebuah buku di mana Mahathir akan “menceritakan semuanya”, ia berkata “Capturing Hope” akan melihat pemimpin veteran itu cuba “membetulkan beberapa perkara” berhubung kerajaan PH dan penggal kedua beliau sebagai perdana menteri.“Sama ada seseorang itu bersetuju dengan Mahathir atau tidak, mustahil untuk seseorang menafikan impak yang beliau berikan – dan akan terus mempengaruhi landskap politik Malaysia.“Buku ini diterbitkan bagi membincangkan kesan dan impak tersebut serta perjuangan Mahathir yang belum selesai bagi mengelakkan Malaysia terjerumus dalam dinamik politik yang merosakkan akibat rasuah dan perpecahan dalam negara sejak sekian lama,” katanya.Mahathir turut bersama Muhyiddin Yassin dalam usaha menubuhkan Bersatu pada 2016 bagi mencabar Umno yang dipimpin perdana menteri ketika itu, Najib Razak sewaktu kemuncak pendedahan skandal 1MDB.Kemudian, beliau turut mengambil langkah bekerjasama dengan PH bagi menamatkan enam dekad pemerintahan Barisan Nasional sekali gus menjadi ketua kerajaan baru dipimpin PH.Pelantikan beliau sebagai perdana menteri PH menjadikan beliau sebagai ketua negara tertua di dunia pada usia 93 tahun.Namun, berikutan kontroversi mengenai peralihan kuasa yang dijanjikan kepada bekas musuhnya Anwar Ibrahim bagi menggantikannya sebagai perdana menteri, keretakan muncul dalam kerajaan PH.Pada awal 2020, gabungan itu akhirnya tumbang sehingga mencetuskan perpecahan dalam PKR dan Bersatu.Mahathir kemudiannya meletak jawatan pada Februari 2020, dan kerajaan beralih kepada pentadbiran Perikatan Nasional (PN) yang diketuai Presiden Bersatu Muhyiddin.


Sultan Selangor tidak senang hati dengan perpecahan Melayu

Sultan Selangor Sultan Sharafuddin Idris Shah hari ini menyatakan rasa tidak senang hati terhadap gejala perpecahan dalam kalangan orang Melayu, mengatakan perbalahan antara kaum itu dan pemimpin politik boleh mengancam perpaduan, keharmonian hidup semua kaum serta kestabilan politik negara.Dalam satu kenyataan, baginda berkata tidak berhasrat untuk mencampuri urusan politik dan pentadbiran negara.“Bagaimanapun, beta merasa bertanggungjawab untuk memberi nasihat dan pandangan bagi memperbetulkan keadaan di samping menggesa agar perpecahan orang Melayu dan pemimpin politik dapat segera dihentikan,” katanya.“Ianya adalah bagi menjamin agar kepentingan masyarakat Melayu dapat dipelihara tanpa mengenepikan hak dan kepentingan masyarakat bukan Melayu di negara ini.”Sultan Sharafuddin bertitah pemimpin politik Melayu harus sedar bahawa pembangunan dan kemajuan negara bergantung kepada pentadbiran yang stabil.“Andai kata pemimpin Melayu gagal menunjukkan kepimpinan yang baik dan bertanggungjawab, kaum lain akan hilang rasa hormat terhadap pemimpin Melayu dan sekaligus tidak akan memberi sokongan yang padu kepada pemerintahan orang Melayu. “Baginda turut menggesa pemimpin politik Melayu bekerjasama dengan parti politik bukan Melayu bagi memastikan pembangunan negara diutamakan demi kesejahteraan semua kaum.“Oleh itu beta mengajak semua pemimpin politik dan rakyat di negara ini kepada kebaikan dan mengamalkan budaya sihat yang berpandukan kepada sikap toleransi dan berprasangka baik bagi mencapai aspirasi perpaduan hidup bersama demi kemakmuran negara.”Sultan Sharafuddin turut menyeru agar rakyat Malaysia bersama-sama membangunkan sebuah masyarakat yang gagah, bebas rasuah, bermaruah diri dan berwibawa dengan menghormati nilai-nilai perpaduan dan kemanusiaan.


Sorry.


Ahli Umno tak berpuas hati boleh adakan EGM, kata peguam

Seorang peguam mengesyorkan ahli-ahli dan pemimpin yang tidak berpuas hati terhadap keputusan Perhimpunan Agung Umno (PAU) kerana meluluskan usul tidak mempertandingkan dua jawatan tertinggi parti pada pemilihan akan datang dengan mengadakan Mesyuarat Agung Luar Biasa (EGM).
Menurut Rafique Rashid perhimpunan itu boleh dilaksanakan melalui usul tergempar yang difailkan oleh mana-mana ahli tertakluk kepada syarat-syarat menurut perlembagaan parti masing-masing.
“Ini satu opsyen dari sudut undang-undang,” katanya kepada MalaysiaNow.
Ketetapan yang diputuskan oleh perwakilan semasa PAU minggu lalu dilihat dapat memperkukuhkan kedudukan Presiden Umno Ahmad Zahid Hamidi meskipun parti itu kalah teruk pada Pilihan Raya Umum ke-15 (PRU15).
Rentetan itu, ramai pihak kesal dan tidak berpuas hati dengan ketetapan yang dibuat.
Naib Presiden Umno, Ismail Sabri Yaakob juga dilaporkan menyuarakan kekecewaan mengatakan ianya satu pendirian yang membimbangkan.
Beliau menegaskan kesahihan cubaan Umno membawa dan menerima usul agar tiada pertandingan bagi dua jawatan tertinggi parti boleh ditentukan oleh Jabatan Pendaftaran Pertubuhan (RoS).
Bagaimanapun, semakan MalaysiaNow mendapati Seksyen 18(c) Akta Pertubuhan 1966 menyatakan bahawa setiap keputusan parti adalah muktamad dan tidak boleh dicabar di mana ahli tidak boleh membawa pertikaian parti ke mahkamah.
Seksyen 18(c) juga dipanggil sebagai “ouster clause” iaitu satu klausa untuk menyingkirkan kuasa mahkamah dari menyemak atau menyingkirkan keputusan sesuatu badan atau organisasi.
Perkara ini turut boleh dilihat dalam cubaan sekumpulan ahli Umno yang mencabar seksyen 18(c) di mahkamah pada tahun 2018, tetapi gagal.
Pada 2018, seramai 16 bekas ahli Umno yang mencabar kesahihan parti itu apabila didakwa melanggar perlembagaan parti.
Ia berikutan parti itu gagal membuat pemilihan di peringkat cawangan, bahagian dan ahli Majlis Tertinggi dalam masa yang ditetapkan iaitu selama hampir lima tahun.
Panel tiga hakim Badariah Sahamid dalam keputusan sebulat suara berkata tidak ada alasan untuk mengganggu keputusan yang dibuat oleh Mahkamah Tinggi sebelum itu.
“Seksyen 18 C Akta Persatuan menetapkan bahawa keputusan membabitkan parti adalah muktamad dan tidak boleh dicabar, dirayu atau dipersoalkan di mahkamah,” katanya.
Pada masa sama, Rafique turut mengiakan seksyen dalam akta tersebut.
Jelasnya, selagi mana-mana organisasi menjalankan urus organisasi dan tidak melanggar akta pertubuhan atau Perlembagaan persekutuan, ia bermakna satu parti itu menjadi pertubuhan yang boleh menjalankan uruskan sebagai organisasi.
“Ianya bukannya salah (tak bertanding dua jawatan tertinggi).
“Jadi, suara ahli tu kena didengar, tapi kalau ahli nak juga suara mereka didengari, maka melalui satu usul tergemparlah. Tetapi itu pula terpulang kepada Umno dan ahli-ahli Umno lah kena buat.”
Pemilihan Umno dijangka berlangsung selewat-lewatnya 19 Mei depan.
Sementara itu, penganalisis politik Ahmad Zaharudin Sani Sabri berkata, tindakan tidak mempertandingkan dua jawatan itu tetap memerlukan pengesahan daripada jabatan pendaftaran RoS.
"Kenapa jawatan-jawatan lain dipertandingkan? Sebelum mana-mana pihak merasakan mereka di pihak yang benar, kita harus tunggu keputusan RoS sama ada perkara ini boleh dilaksanakan," katanya.
Persoalan juga timbul berkaitan keabsahan Zahid untuk terus memimpin parti itu.
Menurut Zaharudin, sekiranya akar umbi merasakan kepimpinan sedia ada mampu memberikan kestabilan, Zahid dan timbalannya Mohamad Hasan akan tetap menang menentang pesaing lain.
Ini akan menoktahkan segala persoalan mengenai kedudukan ahli Parlimen Bagan Datuk itu, apatah lagi dalam suasana politik semasa selepas kekalahan besar Umno dan Barisan Nasional (BN) pada Pilihan Raya Umum ke-15 (PRU15) lepas.
"Apakah impak tiada pertandingan? Akar umbi akan berasa siapa sahaja yang berada di atas tidak akan bertukar. Ini membawa kronologi negatif kepada parti itu."
Dengan tiadanya pertandingan dua jawatan tertinggi, Umno kelihatan tidak mempunyai kata putus mengenai siapa yang sebenarnya patut memimpin parti.


KTMB beri maklum balas rungutan penumpang berhubung KTM Komuter

Keretapi Tanah Melayu Bhd (KTMB) hari ini menjelaskan isu mengenai kekerapan rendah tren yang sering menjadi rungutan penumpang bagi perkhidmatan KTM Komuter di sekitar Lembah Klang.
Dalam satu kenyataan, ia berkata perkhidmatan KTM Komuter beroperasi menggunakan "mod menurun” berikutan kerja-kerja penambahbaikan dan naik taraf yang sedang dijalankan.
Syarikat itu berkata ketika kerja-kerja sedemikian dijalankan, bahagian talian perkhidmatan atau akses ke platform stesen perlu ditutup di mana ia menjejaskan jarak waktu perkhidmatan sesebuah tren komuter.
“Operasi landasan kereta api tunggal telah menyebabkan tiada lagi fleksibiliti untuk menggerakkan tren dengan laluan yang lebih pendek, menyebabkan penumpang terpaksa menunggu tren dengan jangka masa yang lebih lama," tambahnya.
KTMB memberikan maklum balas itu selepas MalaysiaNow menerbitkan laporan mengenai KTM Komuter dan peranannya sebagai sebahagian daripada rangkaian pengangkutan awam di Lembah Klang.
Dalam laporan tersebut, MalaysiaNow membuat tinjauan terhadap beberapa aduan yang dikemukakan penumpang selain turut menjelaskan mengenai beberapa kelebihan menaiki KTM Komuter berbanding sistem rel lain seperti MRT dan LRT.
Rungutan utama yang biasa dibangkitkan adalah tempoh menunggu yang lama antara tren selain kemudahan yang kelihatan kurang diselenggarakan di stesen KTM Komuter.
Walaupun mempunyai kekurangan, namun KTM Komuter masih menjadi pilihan penumpang kerana destinasi yang ditawarkan dan tambangnya yang jauh lebih murah daripada perkhidmatan sistem rel lain.
KTMB berkata tren komuter juga perlu  menunggu isyarat dari pusat kawalan sebelum meneruskan perjalanan, menyebabkan kelewatan dalam pergerakan bagi sesebuah tren dan tren yang berada di belakangnya.
"Pada masa ini, kekerapan perkhidmatan KTM Komuter dihadkan kepada setiap 30 minit pada waktu puncak dan setiap 60 minit pada waktu luar puncak," katanya.
"Apabila projek KVDT 1 dan KVDT 2 siap, kekerapan tren akan dinaik taraf kepada 7.5 minit bagi setiap jarak masa ketibaan.”
Berhubung kemudahan di kawasan sekitar stesen KTM Komuter, KTMB mengakui bahawa fasiliti yang tersedia adalah “gabungan kemudahan lama dan yang baru".
Katanya, kemudahan baru stesen biasanya teratur dengan baik dan mempunyai kelengkapan yang dikemas kini dan mesra pengguna, sebaliknya, bagi stesen lama kelengkapannya tidak sedemikian rupa.
Bagaimanapun, KTMB memberi jaminan bahawa ia akan bekerja “keras” dengan pemilik asetnya, Railway Assets Corporation bagi membina kemudahan yang lebih baik, terutama bagi memudahkan golongan orang kurang upaya (OKU).
"KTMB akan terus menambah baik semua perkhidmatannya dalam menyokong dan mencapai objektif mobiliti sosioekonomi Malaysia," katanya.


Kebergantungan Eropah jadikan AS pengeksport utama gas asli cecair dunia

Amerika Syarikat menjadi pengeksport gas asli cecair (LNG) terbesar dunia setakat Jun berikutan Eropah bergantung kepada bekalan LNG AS selepas sekatan terhadap Rusia, lapor Sputnik, memetik Pentadbiran Maklumat Tenaga (EIA).
“AS menjadi pengeksport LNG gas asli cecair terbesar di dunia pada separuh pertama 2022,” menurut kenyataan itu, memetik pangkalan data pasaran gas Cedigaz yang berpangkalan di Perancis pada Isnin.
Sejak akhir tahun lalu, negara-negara Eropah mengimport lebih banyak LNG bagi mengimbangi import bekalan gas melalui saluran paip Rusia yang lebih rendah dan bertujuan untuk penyimpanan gas asli.
Import LNG bagi Kesatuan Eropah dan United Kingdom meningkat sebanyak 63% pada separuh pertama 2022 iaitu purata 14.8 bilion kaki padu sehari (bcf/d).
Pada Jun, AS mengeksport 11% kurang LNG daripada purata eksport 11.4 bcf/d dalam tempoh lima bulan pertama 2022, akibat gangguan di kemudahan eksport LNG Freeport.
Freeport LNG dijangka menyambung semula operasi pada awal Oktober 2022.
Terdahulu pada Isnin, Rusia mengumumkan bahawa ia akan mengurangkan bekalan gas di saluran paip Nord Stream 1 dengan kapasiti sekurang-kurangnya 20%, merumitkan lagi keadaan bagi Kesatuan Eropah untuk memenuhi tangki simpanan gasnya menjelang musim sejuk.
"Eksport LNG AS terus berkembang atas tiga sebab - peningkatan kapasiti eksport LNG, peningkatan harga gas asli dan LNG antarabangsa, serta peningkatan permintaan global, khususnya di Eropah," menurut kenyataan itu.
EIA menganggarkan kapasiti eksport LNG AS telah berkembang sebanyak 1.9 bcf/d nominal (2.1 bcf/d puncak) sejak November 2021.
Harga gas asli dan LNG antarabangsa mencecah paras tertinggi pada suku terakhir 2021 dan separuh pertama 2022.


Situasi hak asasi manusia di Malaysia dari perspektif Proham

Sudah 10 tahun sejak Persatuan Promosi Hak Asasi Manusia (Proham) ditubuhkan pada 10 Mac 2011. Selama sepuluh tahun, kita telah menyaksikan naik turunnya hak asasi manusia di Malaysia.Proham ditubuhkan oleh bekas anggota Suruhanjaya Hak Asasi Manusia Malaysia (Suhakam) dan Suruhanjaya Polis Diraja yang berpendapat bahawa mereka akan terus membuat pandangan kolektif mereka mengenai hak asasi manusia melalui perbincangan meja bulat dan siaran akhbar. Simon Sipaun adalah ketua pengasas dan 13 yang lain termasuk pengerusi sebelum ini, Kuthubul Zaman Bukhari dan pengerusi sekarang, Michael Yeoh.Selama sepuluh tahun yang lalu, kita mengakui bahawa prestasi Suhakam dalam mempromosikan dan melindungi hak asasi manusia adalah salah satu petunjuk utama.Suhakam selama bertahun-tahun telah menunjukkan prestasi yang baik melalui siasatan bebas dan penemuannya namun Kerajaan tidak memandang serius cadangan mereka. Selanjutnya laporan Suhakam hanya dibincangkan sekali sahaja di Parlimen pada tahun 2019.Petunjuk lain yang jelas adalah ratifikasi konvensyen hak asasi manusia antarabangsa dan dalam bidang ini; Malaysia tidak mematuhi cadangan yang dibuat melalui Kajian Berkala Sejagat (UPR). Rekod prestasi setakat ini, Malaysia hanya meratifikasi tiga daripada sembilan konvensyen hak asasi manusia.Oleh itu, kami belum maju dalam pematuhan nasional ke penanda aras antarabangsa. Kami terus kekal di antara dua belas negara, yang belum meratifikasi Konvensyen Antarabangsa mengenai Penghapusan Diskriminasi Kaum (ICERD).Kami kecewa dengan penutupan Parlimen, yang merupakan inti sistem demokrasi kita yang kini ditutup kepada anggota Parlimen yang terpilih. Kerajaan telah mengumumkan bahawa tidak akan ada sidang parlimen atau kerja jawatankuasa terpilih, dan ini merosakkan reputasi kita secara global sebagai negara demokrasi yang damai.Satu lagi pengalaman memalukan dalam demokrasi Malaysia ialah lompat parti kerana kita telah melihat sekitar 60 daripada 222 ahli menukar parti sejak PRU14. Ini telah merampas hak pengundi mereka untuk memilih calon sebagai parti pilihan mereka dan dapat dilihat sebagai pelanggaran kebebasan asasi warga negara.Kami mengakui bahawa walaupun terdapat sekatan terhadap kebebasan asasi, masih ada gerakan masyarakat sivil yang bersemangat di Malaysia yang menganjurkan program menerangkan pelanggaran hak asasi manusia dalam negeri, serantau dan antarabangsa. Terdapat rakyat Malaysia yang berani dan benar-benar membela hak asasi manusia dan pembela kumpulan terpinggir termasuk pelarian, migran, wanita, Orang Asli, kumpulan miskin dan yang lain.Kami melihat percikan terang di antara gambaran suram ini adalah penerapan Matlamat Pembangunan Berkelanjutan (SDG) oleh Malaysia sebagai sebahagian daripada perancangan pembangunan. Ini konsisten sejak Kajian Jangka Menengah Rancangan Malaysia Ke-11. Malaysia ketika ini sedang menyiapkan Laporan Kajian Nasional Sukarela dan masyarakat sivil di Malaysia berada dalam perundingan dan sebahagian daripada jawatankuasa teknikal dan pimpinan bersama dengan agensi kerajaan dan pejabat Pertubuhan Bangsa-bangsa Bersatu di Malaysia.Dalam konteks ini, kita juga mengakui bahawa Malaysia baru-baru ini telah mengubah angka pendapatan garis kemiskinan dan juga menerapkan pendekatan multi-dimensi untuk melampaui pengukuran pendapatan. Namun, dalam hal-hal yang berkaitan dengan perubahan iklim dan persekitaran serta hak asasi manusia dan pemerintahan yang baik, kita masih jauh dari mencapat keputusan yang baik.Oleh itu, Proham meminta Kerajaan Malaysia untuk memusatkan perhatian dalam perancangan pembangunan untuk menerapkan pendekatan yang lebih komprehensif yang merangkumi ekonomi, sosial, alam sekitar serta keprihatinan terhadap demokrasi, pemerintahan yang baik dan hak asasi manusia.Pada ulangtahun kesepuluh ini, Proham juga meminta kerajaan Malaysia untuk mengembalikan tempat Parlimen yang sah yang dipilih oleh warganegara Malaysia. Pembaharuan Parlimen mesti memastikan kebebasan Parlimen serta undang-undang baru mengenai parti yang berharap dapat mencegah tindakan memalukan ini.Selama sepuluh tahun kebelakangan ini, Proham sedih melihat keadaan hak asasi manusia merosot dan menyeru semua rakyat Malaysia untuk mengembalikan kebebasan asas seperti yang termaktub dalam Perlembagaan Persekutuan.* Tulisan ini adalah pandangan peribadi penulis yang tidak semestinya mencerminkan pendirian MalaysiaNow.


Antara nostalgia, ilusi dan harapan dalam politik

Pada Ahad minggu lalu, Parti Kuasa Rakyat dilancarkan dengan barisan ahli jawatankuasa penaja mengadakan sidang media.Ia diketuai oleh seorang berusia 70 tahun bernama Kamarazaman Yacob.Parti ini amat kecil dan tidak akan memberi kesan kepada politik negara.Umumnya orang tidak mengenali Kamarazaman.Tetapi sebaik saja Ismail Sabri Yaakob diumumkan menjadi perdana menteri, saya terus teringat pada Kamarazaman kerana beliau adalah abangnya.Kamarazaman adalah sebahagian daripada komuniti kecil pembangkang atau anti-establishment yang sering berkunjung ke kedai buku Gerakbudaya atau menghadiri acara-acara diskusi di situ.Saya mula mengetahui nama Kamarazaman ketika berlakunya demonstrasi pelajar tahun 1974.Beliau pernah menjadi pemimpin Persatuan Mahasiswa Universiti Malaya (PMUM).Namanya sebaris dengan Hishamuddin Rais, Hassan Karim, Anwar Ibrahim dan lain-lain aktivis generasi itu.Tetapi saya bukan dari generasi itu. Saya adalah generasi Ismail.Namun saya hanya mengetahui mengenai Ismail ketika beliau mula menjadi menteri belia dan sukan pada tahun 2008.Ada seseorang memberitahu saya bahawa beliau adalah adik kepada Kamarazaman.Sebagai seorang yang cenderung pada aliran kiri, tentulah Kamarazaman lebih selesa dengan Parti Sosialis Rakyat Malaya (PSRM) pada tahun-tahun 1970-an dan 1980-an.Parti ini kemudian berubah nama menjadi Parti Rakyat Malaysia (PRM) sahaja mengikut peredaran zaman yang mana istilah sosialisme sudah menjadi asing.Pertama kali saya jumpa Kamarazaman ialah ketika Tengku Razaleigh Hamzah di bawah dua pakatan iaitu Angkatan Perpaduan Ummah ( Angkatan) dan Gagasan Rakyat  (Gagasan) pada tahun 1990.Pada masa itu PAS menyertai Angkatan dan PRM bersama Gagasan.Maka beberapa aktivis Semangat 46 seringlah berkunjung ke pejabat Harakah yang ketika itu saya menjadi editor.Presiden Parti Kuasa Rakyat, Kamarazaman Yacob.Dua minggu lalu tersiarlah satu berita bahawa Kamarazaman akan menubuhkan satu parti baru yang bernama Parti Kuasa Rakyat.Apa yang menarik ialah parti ini akan memperjuangkan isu-isu rakyat tetapi mesra kerajaan Barisan Nasional (BN).Sedang saya terpinga-pinga tentang apa motif Kamarazaman itu, seorang anak muda yang mempunyai kumpulan kecil beraliran kiri meminta pandangan mengenai parti baru itu.Anak-anak muda ini berusia sekitar 20 dan 30 tahun.Mereka tidak melalui zaman gerakan reformasi Anwar atau kebangkitan Gerakan Islam.Kecenderongan mereka terhadap aliran kiri adalah atas usaha sendiri dan tidak berkait dengan PSRM, PRM atau PSM.Berita awal mengenai parti itu adalah bercelaru.Saya percaya Kamarazaman mempunyai fahaman yang jelas tentang apa yang hendak dilakukan.Tetapi pemberita atau editornya tidak jelas apa yang mereka dengar.Maka dalam berita itu ditulis mengenai usaha pembangunan bekas perdana menteri, Abdul Razak Hussein yang disifatkan sebagai program demokrasi sosial.Juga ditulis mengenai sejarah yang mana Temerloh merupakan tempat lahirnya Rejimen ke-10 Parti Komunis Malaya.Maka apakah kaitannya dengan Parti Kuasa Rakyat?Beberapa hari kemudian, seorang Youtuber yang merupakan aktivis PKR mengulas mengenai parti baru itu.Beliau beranggapan tujuan ia dinamakan Parti Kuasa Rakyat ialah untuk mengambil akronim PKR bagi mengelirukan pengundi.Jadi ia adalah soal penjenamaan dan pemasaran politik.Namun apabila Kamarazaman mengadakan sidang akhbar, beliau menyebut bahawa Parti Kuasa Rakyat akan menggunakan perkataan Kuasa untuk menamakan dirinya, dan bukan PKR.Pada poster menjelang pelancaran itu, parti itu menggunakan lambang genggaman tangan di kelilingi dengan beberapa bunga raya dan bunga ros.Ia pula dilatar belakangkan dengan warna merah putih.Jalur merah putih ini adalah warna tradisi perjuangan politik di Nusantara.Asalnya ia adalah Sang Saka Merah Putih yang merupakan bendera kebangsaan Indonesia.Ia juga menjadi latar bendera Singapura, Melaka dan ada satu masa Sarawak.Parti-parti politik sebelum merdeka yang menggunakan merah putih sebagai warna benderanya adalah Umno, PAS, PRM, Parti Pesaka Bumiputera Bersatu Sarawak dan Usno.Sementara logo genggaman tangan adalah lambang golongan kiri zaman ini.PSM turut menggunakan lambang ini.Kalau dahulu, kepala kerbau, cangkul dan roda gerigi adalah lambang kiri sepertii yang digunakan oleh PRM.Parti Buruh dan Parti Pekerja-pekerja Malaysia.Lambang bunga raya itu melambangkan nasionalisme Malaysia, iaitu sama seperti yang digunakan oleh Bersatu.Sementara bunga ros banyak digunakan oleh parti-parti kiri sederhana Eropah yang berpegang pada fahaman demokrasi sosial dan sosialisme demokratik.Dari segi perlambangan itu, terserlah nada nostalgianya.Tetapi apa yang lebih nostalgia adalah ideologi yang dibawa parti itu, iaitu Marhaenisme.Perkataan marhaen yang bermaksud golongan berpendapatan rendah, yang khususnya merupakan para petani.Fahaman ini mengutarakan pembelaan golongan marhaen.Ia merupakan gagasan yang dikemukakan oleh Sukarno dan merupakan ciri-ciri bagi sosialisme Indonesia.Di Malaysia, ia diikuti oleh Parti Kebangsaan Melayu Malaya (PKMM) dan dilanjutkan oleh PRM di bawah Ahmad Boestamam.Namun apabila Kassim Ahmad memimpin PRM, ia tinggalkan dasar Marhaenisme untuk beralih kepada Sosialisme Saintifik.Ekoran itu, Boestamam keluar parti dan menubuhkan Parti Marhaen. Parti itu tidak dapat bertahan. Di Indonesia selepas Sukarno, tidak timbul lagi Marhaenisme.Dalam poster pelancaran itu, Kamarazaman menyebut dirinya Bung Zaman.Perkataan Bung menjadi popular semasa awal kemerdekaan Indonesia.Ia membawa semangat kesamarataan manusia ketika perjuangan kemerdekaan negara itu.Kalau istilah seperti tuan, bapak dan encik menunjukkan hierarki, maka “bung” meletakkan semua orang setaraf walaupun bagi pemimpin.Maka Sukarno dipanggil Bung Karno.Pengaruhnya juga sampai ke Malaya dan ia digunakan oleh kalangan aktivis PKMM dan PRM pada awal kemerdekaan.Tetapi kini ia tinggal dalam sejarah.Maka dari segi perlambangan, Parti Kuasa Rakyat memiliki ciri-ciri nostalgia kiri.Tetapi dari segi perjuangan membela golongan M40 dan B40, ia sememangnya satu harapan bagi rakyat.Ini termasuklah pendidikan percuma sehingga ke peringkat tinggi, kesihatan percuma, perumahan, peluang pekerjaan, petani, kelestarian alam sekitar dan “membebaskan rakyat daripada cengkaman ‘orang tengah dan kaum modal’.”Kesemua itu adalah harapan rakyat walaupun bagaimana ia hendak dilaksanakan adalah satu cabaran besar.BN tidak dapat melaksanakan dengan sepenuhnya walaupun memerintah dari tahun 1974 hingga 2018.Apatah lagi Pakatan Harapan (PH) yang hanya memerintah selama 22 bulan.Tetapi bagaimanakah Parti Kuasa Rakyat mahu mencapainya?Realitinya ialah pada masa ini, jajaran politik adalah tiga penjuru iaitu BN, Perikatan Nasional (PN) dan PH.Parti ini mengisytiharkan bahawa ia adalah mesra BN.Jadi bagaimana strategi pilihan rayanya?Adakah BN akan memberi kawasan untuknya bertanding kelak?Maka akhirnya apa yang dilihat ialah Parti Kuasa Rakyat ini akan bertanding melawan ketiga-tiga BN, PH dan PN.Ia akan tarik undi dari mereka yang menolak ketiga-tiga pakatan itu.Dalam kalangan anak-anak muda, ia akan bertembung dengan Parti Muda.Dengan segala nostalgia dan harapan bercitra kiri, Parti Kuasa Rakyat ini merupakan suatu ilusi politik di mana akhirnya ia hanya mampu memecah undi anak-anak muda bagi menafikan kemenangan PH.Maka akhirnya pertarungan adalah lebih kepada antara PN dan BN. Itulah realiti politik.


Semua Adun ‘lompat’ kecundang dalam PRN Melaka

Tindakan empat bekas ahli Dewan Undangan Negeri (Adun) Melaka yang menarik sokongan terhadap kepimpinan kerajaan negeri hingga berlakunya Pilihan Raya Negeri (PRN) ternyata sia-sia apabila tiga daripada mereka yang bertanding tewas, seorang tidak dinamakan sebagai calon.Tiga individu itu ialah bekas ketua menteri, Idris Haron yang bertanding di Dewan Undangan Negeri (DUN) Asahan, Nor Azman Hassan di Pantai Kundor dan Norhizam Hassan Baktee pula di Pangkalan Batu.Idris dan Nor Azman masing-masing bertanding di bawah logo Pakatan Harapan (PH) menerusi tiket PKR dan Amanah manakala Norhizam bertanding secara Bebas.Noor Effandi Ahmad yang sebelum ini penyandang kerusi DUN Telok Mas di bawah Bersatu tidak dinamakan sebagai calon.Berdasarkan data yang dikemukakan portal SPR, Idris tewas selepas hanya meraih 2,666 undi, manakala pesaingnya dari Barisan Nasional (BN) Fairul Nizam Roslan menerima 5,659 undi.Di DUN Pantai Kundor, Azman hanya meraih 2,799 undi meletakkan dia di tangga terbawah selepas ditinggalkan calon Perikatan Nasional (PN), Mohamad Ridzwan Mustafa yang meraih 3,133 undi, manakala Tuminah Kadi @ Mohd Hashim dari BN diumum pemenang selepas meraih majoriti 827 undi menerusi kutipan keseluruhan 3,937 undi.Norhizam menjadi calon Bebas paling popular di DUN Pangkalan Batu selepas meraih 1,218 undi, bagaimanapun ia masih tidak mencukupi untuk mengatasi calon dari PN, PH dan BN.DUN Pengkalan Batu menyaksikan BN selaku pemenang dengan majoriti tipis 131 selepas meraih 4,839 undi, diikuti calon dari PH, Muhamad Danish Zainudin.


Hampir 9,000 petugas kesihatan positif Covid-19 tahun ini

Sehingga kini seramai 8,940 petugas penjagaan kesihatan (HCW) di negara ini telah dijangkiti Covid-19 tahun ini, kata Ketua Pengarah Kesihatan Dr Noor Hisham AbdullahDalam hantaran di Facebooknya hari ini, beliau berkata jumlah itu meningkat dari 284 kes pada minggu pertama tahun ini (Minggu 1/2022) kepada 3,343 kes pada minggu keenam (Minggu 6/2022).Dr Noor Hisham berkata seramai 5,711 HCW (kes aktif) tidak dapat bekerja selepas mereka diuji positif Covid-19, makanala 3,119 tidak hadir selepas menjadi kontak rapat, yang merupakan kira-kira 3.1% daripada jumlah keseluruhan tenaga kerja kementerian kesihatan (KKM).Sementara 3,229 HCW yang positif Covid-19 telah melengkapkan tempoh pengasingan mereka, dan kini telahpun kembali bekerja.“Pada ketika ini 80.3% di Malaysia telah menerima dos vaksin penggalak. Secara amnya, pada masa ini 93.3% daripada keseluruhan pesakit berada di bawah pengasingan di rumah dengan tindakan susulan dilakukan secara digital,” katanya.Oleh sebab itu Dr Noor Hisham berkata MOH telah mengambil tindakan bagi memastikan gangguan minima kepada perkhidmatan dan penjagaan kepada pesakit Covid-19 dan bukan pesakit Covid-19.Tambah beliau langkah-langkah perlu dan polisi adaptif telah diperkenalkan berdasarkan kepada data semasa yang ada dan amalan di negara lain, di mana KKM juga bekerjasama dengan fasiliti kesihatan swasta bagi membantu menguruskan pesakit Covid-19.Sementara itu dalam hantaran berasingan, beliau berkata sejumlah 2,258,521 atau 67.7% warga emas telah diberi dos penggalak dari 3,335,309 warga emas yang telah lengkap dua dos vaksin, sehingga 7 Februari.Menurutnya, sebanyak 1,073 pusat jagaan warga emas berdaftar dan tidak berdaftar telah dilawat, serta seramai 19,646 warga emas dan 10,173 pekerja telah diberi lengkap dua dos vaksin.


'Pemburuan calon' Rafizi dijangka bakal cetus satu lagi pemberontakan dalam PKR

Kempen dalam talian terbaru yang disifatkan Timbalan Presiden PKR Rafizi Ramli sebagai "inovasi politik" dijangka mencetuskan satu lagi pemberontakan dalam parti itu pada saat genting ketika ini, di mana sumber dalaman memberi amaran kali ini kesannya akan lebih dirasai berbanding kejadian sekumpulan ahli Parlimen keluar parti pada 2020, di mana ia menyebabkan kerajaan Pakatan Harapan (PH) tumbang.
Lebih dari sepuluh ketua cabang serta wakil rakyat PKR melahirkan rasa terkejut dengan pengumuman Rafizi yang baru-baru ini mengajak orang ramai bertanding untuk Pilihan Raya Umum ke-15 (PRU15), di mana ramai yang mengatakan ia menunjukkan kejahilan beliau tentang sifat semula jadi kuasa dan pengaruh yang ada dalam parti politik "dari peringkat akar umbi hingga persekutuan".
Sebahagian mereka memperkecilkan kempen itu, dan merasakan langkah tersebut adalah muslihat bagi "beberapa tujuan yang lain".
"Sudah tentulah ia dipanggil sebagai inovasi politik," kata seorang anggota kanan ranting PKR Petaling Jaya kepada MalaysiaNow dengan syarat namanya tidak disiarkan kerana bimbang tindakan akan diambil terhadapnya oleh kepimpinan pusat.
"Ia adalah satu inovasi yang sangat bijak, bukan sahaja untuk meningkatkan keahlian dengan mengumpan mereka menjadi calon, namun ia juga untuk mendapatkan lebih banyak data peribadi yang sangat berharga,” katanya.
Seorang ketua ranting PKR di Klang turut bersetuju.
"Ia bukan sesuatu yang menghairankan. Ini bukan kempen pertama Rafizi kumpul data daripada orang ramai. Beliau turut berada di belakang banyak laman sesawang lain untuk pelbagai tujuan, sama ada untuk pilihan raya atau kempen sukarelawan banjir," katanya.
Tiada jaminan perlindungan data
Khamis lalu, Rafizi memperkenalkan laman sesawang calonkeadilan.org, di mana sesiapa sahaja boleh mencalonkan diri mereka mewakili PKR pada PRU15 akan datang.
Mereka turut diminta memberikan data peribadi, termasuk pekerjaan, pendapatan, kelayakan akademik, akaun Facebook, butiran ahli keluarga dan juga butiran bank seperti pinjaman semasa dan nombor akaun.
Namun tiada jaminan daripada laman sesawang itu data tersebut tidak akan dijual semula bagi tujuan komersial atau tujuan lain, atau sama ada ia dilindungi di bawah Akta Perlindungan Data Peribadi.
Pemohon atau dalam kes ini, calon pilihan raya, hanya perlu memenuhi beberapa syarat biasa bagi menjadi calon pilihan raya di Malaysia, tetapi dengan syarat tambahan mereka perlu mendaftar sebagai ahli PKR.
Syarat itu ditetapkan walaupun Suruhanjaya Pilihan Raya (SPR) membenarkan individu bukan ahli mana-mana parti untuk bertanding di bawah bendera parti politik itu.
Pengumuman Rafizi itu turut mengundang pelbagai reaksi di media sosial, di mana ramai yang membuat ulasan sarkastik sementara ada juga yang berkata mereka bersedia untuk mencalonkan diri mereka sendiri.
“Saya akan daftar sebagai ahli Keadilan pada Selasa ini 11 Oktober 2022 jam 1 tengah hari (semasa waktu makan tengah hari) di ibu pejabat Keadilan.
“Kemudian saya akan terus mohon di calonkeadilan.org," kata catatan Twitter Dr Noraishah Mydin Abd Aziz.
Rafizi, yang merupakan pengarah pilihan raya PKR, berkata beliau menjangkakan kira-kira 10,000 permohonan daripada mereka yang berminat untuk menjadi calon, di mana setiap calon akan dinilai oleh beliau dan presiden parti Anwar Ibrahim.
Kedua-duanya akan menyenarai pendek lima pemohon bagi setiap kawasan berdasarkan "kedudukan sosial" dan "pengaruh media sosial" mereka.
Resipi untuk satu lagi perpecahan PKR?
Walaupun ramai pemimpin ranting menolak kempen terbaru Rafizi, menyifatkan ia adalah langkah yang mustahil untuk dilaksanakan, namun ada juga yang menyatakan kemarahan terhadap tindakan bekas ahli Parlimen Pandan itu yang dibenarkan “untuk paksa strateginya yang tidak boleh dilaksanakan sedangkan ia sudah gagal sebelum ini”.
“Tiada parti yang bekerja dengan cara begini, dan langkah Rafizi itu boleh ditafsirkan sebagai tindakan sengaja mengenepikan Anwar dan veteran parti dalam soal calon pilihan raya.
“Sekiranya sistem baru ini dilaksanakan, ia boleh jejaskan parti, sekali lagi” kata seorang ahli veteran PKR di Pasir Gudang, Johor, yang ketika diberitahu mengenai rancangan terbaru itu berkata beliau tidak pernah mendengarnya.
Beliau berkata kekuatan sesebuah parti politik diukur dengan sokongan yang diterimanya di peringkat akar umbi.
"Dan dengan cara ini jugalah bagaimana institusi Parlimen beroperasi, di mana orang menjadi wakil rakyat di kawasan pilihan raya melalui aktiviti politik organik. Bukan melalui beberapa kempen yang menggunakan beberapa data yang diperoleh secara digital!"
Rafizi, merupakan antara dalang di sebalik Langkah Kajang yang gagal dilaksanakan oleh PKR pada 2014 bagi meletakkan Anwar sebagai menteri besar Selangor.
Beliau sering menjenamakan dirinya sebagai seorang yang mengambil keputusan berpandukan data terkumpul.
Ogos lalu, beliau mendakwa parti itu akan bergantung dengan data sebelum menetapkan tumpuan mereka di mana-mana negeri pada pilihan raya akan datang.
Pada 2018, Rafizi melalui Invoke, sebuah firma analisis data yang diasaskannya, telah meramalkan PAS tidak akan memenangi satu kerusi pun dalam Pilihan Raya Umum ke-14 (PRU14).
Namun, parti Islam itu berjaya memenangi 18 kerusi persekutuan, di mana mereka meraih undi di kawasan Melayu, selain kekal menerajui Kelantan dan berjaya menawan Terengganu.
Hanya tiga daripada lima ahli Parlimen PKR yang dihubungi MalaysiaNow bersetuju untuk memberikan ulasan, di mana kesemua mereka tidak mahu nama disiarkan.
Salah seorang daripada mereka, yang merupakan seorang ahli Parlimen di Selangor, berkata rancangan itu adalah "resipi yang boleh mendatangkan bencana".
"PRU15 semakin hampir dan kita tidak sepatutnya bermain-main dengan eksperimen ini di mana ia akan menjejaskan perpaduan parti. Perancangan terbaru Rafizi ini hanya akan menjadi punca kepada satu lagi krisis seperti yang kita alami pada 2020.
“Akan ada pemberontakan bukan sahaja daripada penyandang tetapi juga barisan termasuk mereka di akar umbi parti yang bersama dengan perjuangan parti sejak dari awal dan mereka yang tidak bertanding sebagai calon”.
Seorang lagi ahli Parlimen berkata sesiapa yang mencalonkan diri mereka sendiri sebagai calon hendaklah menjadi “pilihan terakhir untuk jawatan itu".
"Akhirnya, Rafizi hanya akan dapat daftar orang yang masuk parti hanya untuk jadi calon.”


Kerajaan komited hidupkan prinsip masyarakat Madani menerusi media adil, berfakta

Perdana Menteri Anwar Ibrahim sekali lagi mengulangi komitmen dan tekad jelas kerajaan untuk menghidupkan prinsip masyarakat Madani menerusi media yang adil dan berfakta.
Beliau berkata demikian menerusi ciapan di Twitter sebagai mengulas laporan Reporters Without Borders (RSF) yang memaklumkan Malaysia yang kini berada di tangga ke-73 Indeks Kebebasan Media Dunia 2023 berbanding tangga ke-113 tahun lepas.
Kedudukan Malaysia itu meningkat 40 anak tangga dengan mencatat 62.83 mata berbanding tahun sebelumnya pada kedudukan 113 dengan 51.55 mata.
Dalam kalangan negara Asean, Malaysia turut menduduki kedudukan tertinggi, diikuti Thailand di kedudukan ke-106, Indonesia (108), Singapura (129), Filipina (132), Brunei (142), Kemboja (147), Laos (160), Myanmar (173) dan Vietnam (178).
Justeru, perdana menteri menerusi ciapan itu turut berharap media terus berkarya dan menjunjung prinsip-prinsip demokrasi.
Indeks berkenaan yang disiarkan di laman sesawang RSF, bertujuan membandingkan tahap kebebasan pengamal media di 180 negara dan wilayah seluruh dunia.


LFL kecam kerajaan Singapura kenakan denda S$5,000 terhadap peguam M Ravi

Kumpulan hak asasi Lawyers for Liberty (LFL) hari ini mengecam kerajaan Singapura susulan denda S$5,000 ke atas peguam M Ravi berhubung beberapa permohonan kes yang turut mendedahkan pihak berkuasa di negara itu mengintip komunikasi penjara antara pesalah bilik akhir warga Malaysia dan peguam-peguam mereka.Penasihat LFL N Surendran berkata denda yang perlu dibayar kepada pihak peguam negara Singapura telah diarahkan di Mahkamah Rayuan empat hari lalu.“Denda yang tinggi itu adalah berpunca dari aduan peguam negara Singapura terhadap Ravi berhubung beberapa permohonan yang beliau sudah failkan di mahkamah mewakili banduan bilik akhir kerana kesalahan dadah.Dalam sebuah kenyataan, beliau berkata kerja-kerja yang diusahakan Ravi sering mendapat gangguan daripada kerajaan Singapura, polis, dan pejabat peguam negara.“Denda terbaru yang dikenakan ke atas Ravi kerana tugasnya sebagai peguambela kes hukuman mati tidak sepatutnya berlaku, dan jelas sekali ia adalah berkaitan dengan pembelaannya terhadap beberapa kes keldai dadah warga Malaysia yang menanti hukuman mati,” tambahnya.Usaha-usaha pembelaan Ravi dalam kes warga Malaysia Gobi Avedian sehingga kes itu berjaya dibuka semula.Surendran berkata denda terhadap Ravi itu “jelas berniat untuk menyekat beliau daripada meneruskan beberapa rayuan dalam kes banduan bilik akhir warga Malaysia”.“Selain itu, AG Singapura turut mengambil tindakan tatatertib terhadap Ravi, dengan menyalahi permohonan mahkamah yang sah oleh Ravi dalam kes Gobi Avedian.“Penganiayaan terhadap Ravi oleh kerajaan Singapura, AG dan kehakiman atas pendiriannya yang tegas terhadap hukuman mati, telah lama dan merupakan tanda hitam terhadap reputasi antarabangsa Singapura.“Kami mendesak kerajaan Singapura untuk menghormati keluruhan undang-undang, dan mengizinkan Ravi untuk meneruskan usahanya bagi pihak tahanan hukuman mati Malaysia tanpa membuatnya lebih jauh dari proses penindasan seperti itu.”Beliau menambah bahawa para peguam di Malaysia berjaya mengumpulkan jumlah keseluruhan S$5,000 untuk menyokong Ravi.“Kami berharap hal ini memberi mesej jelas kepada kerajaan Singapura dan badan kehakiman mereka agar mengizinkan peguam bela menjalankan tugas mereka tanpa campur tangan, atau menganggu proses.”


Kes baru mingguan Covid-19 turun 14.2%

Kes baru Covid-19 di seluruh negara turun 14.2% kepada 3,231 kes pada minggu epidemiologi 1 (ME1/2023) iaitu dari 1 hingga 7 Januari, berbanding 3,767 kes pada ME sebelumnya.
Ketua Pengarah Kesihatan Dr Noor Hisham Abdullah berkata bilangan kes tempatan turun 14% daripada 3,735 kes kepada 3,213 kes bagi ME1/2023 dan kes import juga turun 43.8% daripada 32 kes kepada 18 kes.
“Bilangan kes sembuh pada ME 1/2023 menurun 35.6% (5,869 kes kepada 3,781 kes). Bilangan kes kematian pada ME 1/2023 menurun 4.5% (22 kes kepada 21 kes),” katanya dalam kenyataan hari ini.
Menurutnya secara kumulatif, 5,029,908 kes baru Covid-19 direkodkan sejak 25 Januari 2020 (ME 4/2020) hingga 7 Januari lepas sementara 4,981,975 kes sembuh dan 36,874 kes kematian dicatatkan bagi tempoh sama.
Dr Noor Hisham berkata 7,167 kluster direkodkan secara kumulatif dengan sembilan kluster masih aktif.
Mengenai kemasukan pesakit ke hospital dan pusat rawatan Covid-19 berisiko rendah (PKRC) bagi setiap 100,000 penduduk, beliau berkata secara keseluruhannya ia turun 2%.
Turut menunjukkan trend penurunan adalah jumlah kemasukan ke hospital awam bagi kategori satu (tidak bergejala) dan dua (bergejala) dengan penurunan 15.4%, manakala bagi kategori tiga (mempunyai radang paru-paru), empat (perlu bantuan oksigen) serta lima (perlu alat bantuan pernafasan) turun 7.7%.
Selain itu, beliau berkata peratusan pengisian katil fasiliti termasuk katil bukan kritikal dan katil unit rawatan rapi (ICU) serta kes positif Covid-19 yang dipantau pusat penilaian Covid-19 (CAC) di seluruh negara turut menunjukkan penurunan.


KPM tegas tidak mahu sekolah menengah dijadikan pusat mengundi PRN Johor

Kementerian pendidikan (KPM) tetap dengan pendirian supaya sekolah menengah di Johor tidak digunakan sebagai pusat mengundi bagi pilihan raya negeri (PRN) kerana tidak mahu segala persediaan peperiksaan Sijil Pelajaran Malaysia (SPM) yang telah disusun atur, “diganggu gugat”.Menteri Kanan Pendidikan Radzi Jidin berkata ini kerana pelajar yang menduduki peperiksaan itu adalah kohort SPM yang paling terkesan akibat Covid-19.Selain itu, katanya ia juga mengambil kira setiap meja dalam bilik peperiksaan telah disediakan dengan kod bar dan disusun mengikut indeks lengkap dan teratur, oleh itu, sebarang perubahan mengenainya akan memberi kesan kepada keputusan atau susun atur penyelarasan keputusan peperiksaan.“Secara keseluruhan hampir semua bilik di sekolah digunakan untuk tujuan peperiksaan SPM dan pada hari Khamis sebelum hari pengundian nanti, ada peperiksaan Matematik dan ini akan melibatkan semua calon SPM di seluruh negara termasuk di Johor.“Ini adalah satu peperiksaan yang besar dan pada hari Isnin akan ada peperiksaan Sains yang turut melibatkan ramai calon maka kita tidak mahu susunan ini diganggu, dipindahkan dan diasingkan untuk tujuan pilihan raya kerana nanti proses atau tatacara yang kita gunakan dalam penyusunan ini, kita perlu teliti satu persatu kembali,” katanya.Radzi berkata demikian dalam video yang dimuat naik dalam Facebook rasminya, bagi menjelaskan mengenai mengapa sekolah menengah di Johor tidak sesuai digunakan sebagai tempat pengundian bagi PRN Johor pada 12 Mac ini.Beliau berkata pendirian itu juga diambil bagi memudahkan pihaknya menetapkan tempoh baru peperiksaan kepada pelajar yang tidak dapat menduduki SPM kerana dikuarantin.“Untuk SPM kali ini seperti mana SPM tahun lepas, sekiranya pelajar tidak dapat menduduki SPM kerana dikuarantin, mereka akan mendudukinya dalam tempoh ditetapkan kemudian. Sebab itu, penyusunan dalam bilik peperiksaan penuh teliti dan kita tidak mahu susunan ini diganggu gugat bagi memastikan kelancaran SPM,” katanya.Bagaimanapun, Radzi berkata pihaknya tiada masalah jika sekolah rendah digunakan bagi tujuan pilihan raya berkenaan.Semalam, Radzi memaklumkan pihaknya akan menghantar surat rasmi kepada Suruhanjaya Pilihan Raya (SPR) agar tidak menggunakan sekolah menengah sebagai pusat mengundi dalam PRN Johor bagi memastikan kelancaran perjalanan peperiksaan itu yang bermula dari 2 hingga 29 Mac ini.


Kes baru lepasi 1,400, 7 lagi terkorban

1,451 kes baru Covid-19 direkodkan hari ini menjadikan jumlah keseluruhan sebanyak  4,506,510 kes.Sebanyak 2,071 pesakit turut dilaporkan sembuh, menjadikan jumlah keseluruhan kes sembuh sebanyak 4,447,682.Ketika ini, 23,152 kes aktif direkodkan, dengan 22,160 atau 95.7% daripadanya sedang menjalani kuarantin kendiri.Dalam pada itu, 19 (0.1%) kes kini berada di pusat kuarantin sementara 945 (4.1%) dimasukkan ke hospital.Kes yang memerlukan rawatan di unit rawatan rapi (ICU) adalah sebanyak 28 kes dan 15 daripadanya memerlukan bantuan alat pernafasan. Kadar penggunaan kemudahan ICU di seluruh negara kini sebanyak 60.3% dengan kes Covid-19 merangkumi 5.9%.Tujuhlagi korban termasuk tiga kes kematian sebelum tiba di hospital dilaporkan menjadikan kes keseluruhan kematian adalah sebanyak 35,676 orang.


Bekas pengarah didakwa kes rasuah pertama korporat libat RM1 bilion

Sebuah syarikat penyewaan kapal akan menjadi organisasi komersial pertama di negara ini yang didakwa mengikut Seksyen 17A Akta Suruhanjaya Pencegahan Rasuah Malaysia (SPRM) 2009 sejak seksyen itu dikuatkuasakan pada 1 Jun tahun lepas.Menurut kenyataan SPRM, pendakwaan akan dibuat terhadap pengarah syarikat tersebut di Mahkamah Sesyen Shah Alam hari ini.Untuk rekod, Seksyen 17A akta itu (Pindaan 2018) memperuntukkan organisasi komersial juga mempunyai liabiliti dan boleh dihukum sekiranya pekerja atau pihak bersekutunya terlibat dengan jenayah rasuah.Semalam, SPRM menahan bekas pengarah syarikat tersebut kerana disyaki terbabit rasuah sebanyak RM321,350 sebagai imbuhan memberikan subkontrak penyewaan kapal dalam kerja-kerja cari gali minyak.Lelaki berusia 64 tahun itu ditahan di Ibu Pejabat SPRM Putrajaya dan akan dituduh di Mahkamah Sesyen Shah Alam hari ini di bawah Seksyen 16 (b)(A) Akta SPRM 2009 bagi kesalahan memberi suapan untuk mendapatkan kontrak penyewaan kapal.Menurut kenyataan itu, perbuatan rasuah tersebut dilakukan antara 29 Jun hingga 14 Oktober tahun lalu membabitkan nilai keseluruhan projek sebanyak RM1 bilion.Susulan itu, SPRM memanggil dan mengambil keterangan pengarah syarikat tersebut bagi membantu siasatan kes berkenaan.


Malaysia di kedudukan ke-32 dalam ranking Daya Saing Dunia IMD 2022

Malaysia berada di kedudukan ke-32 dalam Ranking Daya Saing Dunia (WCR) Institut Antarabangsa bagi Pembangunan Pengurusan (IMD) 2022, turun tujuh tangga dari kedudukan ke-25 yang direkodkan pada 2021.Menurut Pusat Daya Saing Dunia (WCC) IMD, Thailand (di tangga ke-33 kali ini berbanding ke-28 pada 2021) dan Indonesia (di ranking ke-44 berbanding di kedudukan ke-37 sebelum ini) turut mengalami penurunan prestasi berikutan pembukaan semula ekonomi yang perlahan pasca pandemik Covid-19 berbanding dengan Kesatuan Eropah (EU) dan Amerika Syarikat (AS).Rantau Asia juga menyaksikan ranking China turun satu tangga kepada 17 daripada 16, menongkah aliran meningkat kukuh yang dicatatkan negara itu sejak beberapa tahun kebelakangan ini, menunjukkan pemulihan ekonomi yang buruk dijejaskan lagi oleh strategi sifar Covid-19.“Melangkah ke hadapan, China perlu menstrukturkan semula ekonomi daripada pembuatan kepada perkhidmatan bernilai tinggi dan daripada pelaburan kepada penggunaan.“Ia juga perlu membangunkan pasaran nasional disatukan untuk meningkatkan kemakmuran ekonomi jangka panjang, dan ia hanya akan mencapai matlamat pembangunan sosio-ekonominya menerusi gabungan dasar makroekonomi,” jelas WCC.Bagaimanapun, China masih mendahului ekonomi Asia-Pasifik (APAC) bersama Singapura (ketiga), Hong Kong (kelima) dan Taiwan (ketujuh).Singapura mencapai ranking ketiga, naik dari kedudukan kelima, sekali gus berada di tangga teratas di rantau APAC.Pemulihannya dipacu oleh peningkatan ketara ekonomi domestik (di tangga pertama berbanding ke-15 sebelum ini), pekerjaan (ketiga berbanding dengan ke-18), kewangan awam (keenam berbanding tangga ke-12) serta produktiviti dan kecekapan (ranking kesembilan berbanding ke-14 pada 2021).Namun, ia kekal pada kedudukan yang agak rendah dalam beberapa subfaktor, termasuk amalan pengurusan (ke-14), infrastruktur saintifik (ke-16) serta kesihatan dan alam sekitar (ke-25).Menurut WCC IMD, India mencatakan peningkatan ketara dalam kalangan ekonomi Asia, berada di kedudukan ke-37 berbanding ke-43 sebelum ini.Kedudukannya melonjak enam tangga selepas empat tahun mengalami prestasi tidak berubah. Ini didorong terutama oleh lonjakan yang dicatatkan India dari segi prestasi ekonomi dan kecekapan perniagaan.Ketua Ahli Ekonomi WCC IMD, Christos Cabolis berkata selain tekanan inflasi menjejaskan kebanyakan ekonomi, cabaran global lain yang turut sama memburukkan daya saing negara ialah varian Covid-19.Ini termasuk jumlah orang yang dijangkiti di seluruh dunia, perbezaan dasar nasional untuk menangani Covid (dasar “sifar-toleransi Covid” berbanding dengan dasar “terus bergerak daripada Covid”) selain pencerobohan ke atas Ukraine oleh Rusia.Sementara itu, Denmark, sebagai negara paling maju dari segi digital di dunia, mencapai kedudukan teratas buat kali pertama dalam sejarah 34 tahun ranking ini.“Ini disokong oleh dasar yang baik, kelebihan yang diperoleh dengan menjadi sebuah negara Eropah, tumpuan jelas terhadap kemampanan dan dorongan daripada sektor korporatnya yang cekap,” kata Pengarah WCC IMD Arturo Bris.Switzerland kehilangan tempat teratas globalnya apabila turun ke tangga kedua, walaupun kekal kukuh dalam ranking keseluruhan.WCR 2022 menilai 63 ekonomi, melalui data yang bersifat kuantitatif dan boleh dianalisis secara formal, di mana 333 kriteria daya saing dipilih sebagai hasil penyelidikan komprehensif menggunakan kajian ekonomi; sumber antarabangsa, nasional dan serantau serta maklum balas daripada komuniti perniagaan, agensi kerajaan dan ahli akademik, selain respons tinjauan (100 eksekutif setiap ekonomi secara purata) daripada eksekutif kanan, dikutip daripada 56 institut rakan kongsi tempatan.


Perlu kebenaran keluar dari kawasan PKPB, kata polis

Orang ramai yang tinggal di kawasan dilaksanakan sekatan jalan raya di mukim Klang yang dikenakan Perintah Kawalan Pergerakan Bersyarat (PKPB) mulai hari ini, perlu mendapatkan kebenaran polis untuk keluar dari kawasan itu bagi tujuan bekerja dan urusan penting.Ketua Polis Selangor Noor Azam Jamaludin berkata borang kebenaran itu boleh dimuat turun dalam laman Facebook Polis Daerah Klang Selatan.Beliau berkata pelaksanaan sekatan jalan itu diadakan di Bayu Perdana, Sri Andalas serta Bukit Tinggi dalam mukim Klang.“Untuk memudahkan orang ramai, pihak polis turut menyediakan sebuah balai polis bergerak di kawasan ini untuk mengendalikan borang kebenaran agar mereka tidak bersesak di balai polis berdekatan. Selain itu, mereka juga perlu mengemukakan borang daripada majikan untuk tujuan tersebut.“Setiap permohonan, kami akan pertimbangkan sama ada ia merupakan perkhidmatan perlu atau tidak sebelum kebenaran diberi,” katanya kepada pemberita selepas melakukan tinjauan di kawasan yang dikenakan PKPB di sini, tengah malam tadi.Turut hadir, Ketua Polis Daerah Klang Selatan ACP Shamsul Amar Ramli.Noor Azam berkata pihaknya amat berharap masyarakat di kawasan berkenaan dapat memberikan kerjasama sepenuhnya kepada pihak berkuasa dalam usaha memerangi pandemik Covid-19.Rabu lepas, Menteri Kanan (Kluster Keselamatan) Ismail Sabri Yaakob mengumumkan, kerajaan mengenakan PKPB di zon merah iaitu Sandakan, Papar, Tuaran di Sabah dan Klang di Selangor, bermula 9 Oktober susulan peningkatan kes Covid-19 di kawasan berkenaan.Ismail dilaporkan berkata pelaksanaan PKPB adalah bagi membendung penularan Covid-19 di kawasan terbabit, selain bagi membolehkan aktiviti pengesanan kes secara bersasar dilaksana sepanjang tempoh 14 hari.


Polis rampas dadah bernilai RM4.5 juta, tahan lelaki disyaki pengedar

Polis merampas dadah seberat 123.2 kilogram (kg) dianggarkan bernilai RM4.5 juta dan menahan seorang lelaki disyaki pengedar dalam operasi khas di Cheras dan Selangor pada hari Jumaat dan Sabtu lepas.
Pemangku Ketua Polis Kuala Lumpur Yahaya Othman berkata lelaki berumur 29 tahun itu ditahan di tempat letak kereta di sebuah pasar raya di Cheras, dan selepas diperiksa polis menemukan 114 kg dadah jenis syabu di dalam kereta jenis Toyota Vellfire milik suspek.
Beliau berkata susulan penahanan itu, polis menyerbu sebuah rumah kondominium di Ampang yang disewa suspek pada 15 April, dan hasil pemeriksaan pihaknya merampas 1.8 kg ekstasi; 1.3 kg eramin 5; 3 kg ketamin dan 3.1 kg syabu.
“Ujian saringan awal polis mendapati suspek negatif daripada sebarang jenis dadah dan tidak mempunyai sebarang rekod jenayah lampau. Suspek juga tidak mempunyai pekerjaan tetap dan menjadikan kegiatan itu sebagai pendapatan utama.
“Polis percaya suspek mendapatkan bekalan dadah dari utara Semenanjung dan siasatan lanjut masih dijalankan untuk mengesan ahli-ahli sindiket yang lain,” katanya pada sidang media di Ibu Pejabat Polis Kontinjen Kuala Lumpur di Kuala Lumpur hari ini.
Yahaya berkata modus operandi kegiatan pengedaran dadah itu adalah dengan menjadikan rumah “gated and guarded” dan kereta mewah sebagai stor simpanan dadah sebelum diedarkan untuk pasaran di sekitar Lembah Klang.
“Jumlah keseluruhan rampasan dadah itu mampu untuk menampung penggunaan seramai 750,000 orang. Suspek direman selama tujuh hari untuk siasatan lanjut mengikut Seksyen 39B Akta Dadah Berbahaya 1952,” katanya.


Polis panggil Anwar ke Bukit Aman esok

Bukit Aman meminta Anwar Ibrahim supaya hadir memberi keterangan esok berhubung kes penyebaran senarai nama 121 ahli Parlimen yang didakwa menyokong presiden PKR itu untuk membentuk kerajaan baru.Pengarah Jabatan Siasatan Jenayah Bukit Aman Huzir Mohamed berkata sehingga kini mereka sudah menerima sebanyak 113 laporan polis berhubung isu itu.“Siasatan diklasifikasikan di bawah seksyen 505(b) Kanun Keseksaan dan seksyen 233 Akta Komunikasi dan Multimedia 1998,” kata Huzir dalam satu kenyataan itu.Sebelum ini polis menolak permintaan Anwar untuk disiasat dua jam sebelum mengadap Yang di-Pertuan Agong pada 13 Oktober dan akan memberikan tarikh lain.Bagaimanapun, Istana Negara mengatakan ahli Parlimen Port Dickson itu tidak menyerahkan senarai nama ahli-ahli Parlimen bagi membuktikan dakwaannya.Pada Selasa, Ahli Parlimen Port Dickson itu mengadap Sultan Abdullah Sultan Ahmad Shah di Istana Negara bagi menyerahkan “dokumen sahih” mempunyai sokongan majoriti di Dewan Rakyat untuk menggulingkan kerajaan Perikatan Nasional (PN) Perdana Menteri Muhyiddin Yassin.Bagaimanapun, Istana Negara mengatakan ahli Parlimen Port Dickson itu tidak menyerahkan senarai nama ahli-ahli Parlimen bagi membuktikan dakwaannya.Istana Negara juga menasihatkan Anwar agar mengikut Perlembagaan dan lunas undang-undang.Pada 23 September lepas, beberapa hari sebelum Pilihan Raya Negeri Sabah, Anwar mengadakan sidang media mendakwa mendapat sokongan “kukuh dan meyakinkan” untuk menubuhkan kerajaan baru.


270 terbunuh dalam konflik ketenteraan di Sudan

Pertempuran antara Tentera Sudan dan pasukan separa tentera Rapid Support Forces (RSF) di Sudan telah mengorbankan kira-kira 270 orang dan mencederakan lebih 2,600 sehingga Selasa, dengan tembakan dan letupan masih kedengaran merentasi bandar itu.
Pertempuran ganas bersambung semula pada pagi Selasa berhampiran kem tentera Sudan, istana presiden, Lapangan Terbang Antarabangsa Khartoum, dan di beberapa kawasan di pangkalan RSF di selatan ibu negara, menurut laporan media.
Pada Selasa, RSF mengumumkan ia menerima inisiatif antarabangsa untuk gencatan senjata dengan tentera Sudan selama 24 jam atas sebab kemanusiaan, manakala tentera Sudan dalam satu kenyataan mendakwa ia tidak mengetahui sebarang koordinasi dengan pengantara serta masyarakat antarabangsa mengenai gencatan senjata itu.
Tentera Sudan mendakwa pengumuman oleh RSF mengenai gencatan senjata 24 jam itu bertujuan menutup kekalahan dan kehancuran pasukan itu dalam tempoh beberapa jam lagi.
Anggota bantuan Pertubuhan Bangsa-bangsa Bersatu (PBB) pada Selasa berkata operasi kemanusiaan mereka terhad disebabkan keadaan yang semakin buruk di seluruh Sudan ekoran pertempuran yang berlaku.
"Keupayaan terhad untuk memindahkan kakitangan dan bekalan," kata Pejabat Penyelarasan Hal Ehwal Kemanusiaan PBB.
"Rompakan premis kemanusiaan mesti dihentikan. Serangan ke atas aset dan kemudahan kemanusiaan akan menjejaskan keupayaan kami untuk meneruskan operasi menyelamat nyawa," katanya.
Ketua Pengarah Pertubuhan Kesihatan Sedunia (WHO) Tedros Adhanom Ghebreyesus berkata terdapat laporan bahawa beberapa kemudahan perubatan di Sudan dirompak atau digunakan untuk tujuan ketenteraan, selain hospital di negara itu mengalami kekurangan kakitangan perubatan dan bekalan, gangguan bekalan elektrik, air, kekurangan bahan api untuk penjana kuasa dan faktor lain yang menimbulkan cabaran kepada pekerja kesihatan dan ambulans yang meletakkan lebih banyak nyawa dalam bahaya, lapor Xinhua.
"WHO menggesa semua pihak supaya mematuhi kewajipan mereka mengikut undang-undang antarabangsa. Kemudahan penjagaan kesihatan dan pekerja tidak boleh menjadi sasaran, terutama dalam keadaan terdapat ribuan orang awam memerlukan akses kepada rawatan kecemasan," katanya.
Kementerian Luar Sudan pada Selasa menuduh RSF menyerang ibu pejabat misi diplomatik di ibu negara
“Langkah terdesak oleh pemberontak Rapid Support Forces menggunakan kenderaan berperisai dan senjata berat di kawasan kediaman dan tempat awam meletakkan ibu pejabat dan kakitangan misi diplomatik serta organisasi antarabangsa dan serantau dalam bahaya,” kata kementerian itu dalam satu kenyataan.
Pertempuran antara Tentera Sudan dan RSF meletus pada pagi Sabtu. Kedua-dua pihak menggunakan kereta kebal, artileri, jet pejuang dan senjata berat lain dalam pertempuran mereka.


Rosmah fail representasi gugur pertuduhan pengubahan wang haram, elak cukai

Perbicaraan kes pengubahan wang haram dan pengelakan cukai yang dihadapi Rosmah Mansor di Mahkamah Tinggi Kuala Lumpur telah dilapangkan berikutan representasi yang telah difailkan olehnya kepada Jabatan Peguam Negara (AGC) untuk menggugurkan pertuduhan itu.
Hakim K. Muniandy melapangkan perbicaraan hari pertama itu selepas peguam Rosmah, Geethan Ram Vincent memaklumkan kepada mahkamah pihak pembelaan telah memfailkan surat representasi pada 3 Mei kepada AGC.
"Dalam surat itu, kami telah membangkitkan fakta-fakta tertentu daripada perbicaraan Rosmah sebelum ini yang melibatkan projek solar, yang beliau telah disabitkan kesalahan. Oleh itu, pihak pembelaan memohon penangguhan perbicaraan hari ini," kata peguam itu.
Timbalan Pendakwa Raya Ahmad Akram Gharib memaklumkan kepada mahkamah bahawa pihaknya menerima surat berkenaan pada tarikh tersebut.
Beliau berkata pihak pendakwaan memerlukan sekurang-kurangnya dua bulan untuk memutuskan perkara tersebut kerana pihak pembelaan telah membangkitkan isu undang-undang yang serius dalam representasi itu.
"Saya masih belum menetapkan temu janji dengan Peguam Negara (AG) dan pihak atasan untuk memberi taklimat kepada mereka mengenai kandungan representasi itu.
"Pihak pembelaan telah membangkitkan beberapa fakta dan isu baharu... Saya perlu melakukan penyelidikan dan menyediakan penulisan baharu untuk memberi taklimat kepada pihak atasan saya dengan betul.
"Disebabkan isu yang rumit dalam surat itu, saya memerlukan sekurang-kurangnya dua bulan untuk menyelesaikan semuanya," katanya sambil menambah bahawa pihak pendakwaan tidak mempunyai bantahan untuk melapangkan perbicaraan.
Hakim Muniandy menetapkan 24 Ogos untuk perbicaraan seterusnya dan melapangkan tarikh sebelumnya pada 28 dan 30 Jun; 6, 7, 28 dan 31 Julai serta 1, 2 dan 11 Ogos.
“Jika representasi diterima, sila maklumkan kepada mahkamah,” katanya.
Rosmah, 71, berdepan 12 pertuduhan pengubahan wang haram membabitkan RM7,097,750 dan lima pertuduhan gagal mengisytiharkan pendapatannya kepada Lembaga Hasil Dalam Negeri (LHDN).
Isteri bekas Perdana Menteri Datuk Seri Najib Tun Razak itu didakwa melakukan kesalahan itu di Affin Bank Berhad, Cawangan Bangunan Getah Asli, Jalan Ampang di Kuala Lumpur, antara 4 Disember 2013 dan 8 Jun 2017 dan di LHDN, Kompleks Bangunan Kerajaan, Jalan Tuanku Abdul Halim, di Kuala Lumpur dari 1 Mei 2014 hingga 1 Mei 2018.
Pada 1 September 2022, Mahkamah Tinggi Kuala Lumpur menjatuhkan hukuman penjara 10 tahun dan denda RM970 juta terhadap Rosmah selepas didapati bersalah atas tiga pertuduhan rasuah berkaitan projek hibrid solar bernilai RM1.25 bilion untuk 369 sekolah luar bandar di Sarawak.
Mahkamah turut memerintahkan Rosmah dipenjara 30 tahun jika gagal membayar denda berkenaan.
Mahkamah Tinggi bagaimanapun membenarkan penangguhan pelaksanaan hukuman penjara dan denda sementara menunggu rayuannya di Mahkamah Rayuan.
Mahkamah Rayuan menetapkan empat hari dari 11 hingga 14 Julai untuk mendengar rayuan Rosmah.


Sorry.


Lebih 100,000 rakyat Israel bantah pembaharuan badan kehakiman

Ratusan ribu penduduk Israel pada Sabtu mengadakan demonstrasi sebagai membantah pembaharuan badan kehakiman yang dilaksanakan kerajaan.
Menurut media Israel, lebih 100,000 penduduk Israel mengadakan bantahan di seluruh negara, dengan sebahagian besarnya berhimpun di Tel Aviv manakala 25,000 lagi di bandar Haifa dan beribu-ribu lagi berkumpul di hadapan kediaman presiden di Baitulmaqdis.
Rumah Menteri Kehakiman Yariv Levin di pusat bandar Modiin juga menjadi sasaran penunjuk perasaan, lapor Xinhua.
Bantahan yang telah berlarutan selama lapan minggu berturut-turut.
Bacaan pertama beberapa rang undang-undang yang berkaitan sudah pun diluluskan parlimen.
Antara rang undang-undang berkenaan ialah "override clause" yang membolehkan parlimen mengatasi keputusan mahkamah tertinggi dengan majoriti mudah manakala satu lagi rang undang-undang ialah mengubah komposisi jawatankuasa yang melantik hakim mahkamah agung.
Rang undang-undang ketiga pula bertujuan menghalang mahkamah agung daripada menyemak undang-undang asas yang telah diluluskan oleh parlimen.
Penunjuk perasaan menyifatkan pembaharuan itu akan melemahkan mahkamah dan memberikan kuasa yang tidak terkawal kepada pakatan pemerintah.
Pihak gabungan kerajaan yang diketuai oleh Perdana Menteri Benjamin Netanyahu menyasarkan proses perundangan itu selesai pada April.
Berdasarkan majoriti yang kukuh di parlimen, rang undang-undang itu dijangka diluluskan tanpa halangan.
Parlimen juga dijadual membahaskan rang undang-undang yang akan menghalang peguam negara mengisytiharkan perdana menteri tidak berupaya menjalankan tugas kecuali atas sebab perubatan yang sah.
Menurut media Israel, Peguam Negara Gali Baharav-Miara berkata Netanyahu tidak boleh terlibat dalam pembaharuan kehakiman kerajaannya kerana beliau mempunyai konflik kepentingan kerana perbicaraan rasuahnya sedang berlangsung.
Netanyahu dan rakan-rakannya berkata pembaharuan itu perlu dari segi mengehadkan sistem kehakiman yang menjadi terlalu berkuasa sejak beberapa dekad kebelakangan ini dan sering campur tangan dalam isu politik.
Perdana menteri itu turut menafikan bahawa pembaharuan itu bermotifkan peribadi untuk membolehkannya mempengaruhi keputusan perbicaraannya.


Malaysia, Singapura nilai semula risiko teruskan VTL udara, darat

Kerajaan Malaysia dan Singapura akan menilai semula risiko semasa sebelum memutuskan untuk meneruskan dengan kuota 50% daripada kapasiti asal skim laluan perjalanan lengkap vaksin (VTL) udara dan darat atau sebaliknya.Menteri Pengangkutan Wee Ka Siong berkata mengikut perbincangan asal, kedua-dua negara sebelum ini bersetuju untuk meneruskan VTL harian dengan pengurangan kuota kepada 50% untuk penjualan tiket diteruskan pada 21 Januari ini.Pada 23 Disember lepas, kedua-dua negara memutuskan untuk menggantungkan penjualan tiket VTL udara dan darat susulan ancaman Omicron, sebelum ia dijangka diteruskan semula.“Kedua-dua pihak akan berbincang mengenai jumlah yang boleh… sama ada udara ataupun darat.“Dalam beberapa minggu ini, kita akan buat penilaian kalau kedua-dua pihak merasakan untuk (meneruskan dengan) 50% ataupun sebaliknya,” kata beliau kepada pemberita pada majlis meraikan pencapaian kendalian 11 juta unit bersamaan dua puluh kaki (TEU) kontena oleh Pelabuhan Tanjung Pelepas Sdn Bhd bagi 2021, hari ini.Wee berkata setakat ini seramai 37,783 pelawat dari Singapura ke Malaysia direkodkan menggunakan VTL udara.Beliau, yang juga ahli Parlimen Ayer Hitam, berkata demikian ketika ditanya mengenai status terkini mengenai VTL yang kini ditangguhkan penjualan tiketnya.Sebelum ini, kuota harian yang telah ditetapkan bagi VTL darat adalah 1,440 individu untuk sehala.Wee sebelum ini dilaporkan berkata inisiatif bagi VTL udara dan darat antara Malaysia-Singapura terus ditangguh atau kembali beroperasi akan ditentukan dalam tempoh 48 jam sebelum tamat tarikh penangguhannya iaitu pada 21 Januari ini.Beliau dilaporkan berkata sekiranya VTL kembali diteruskan pada tarikh tersebut, jumlah jualan tiket berkemungkinan akan dikurangkan hingga 50% daripada jumlah sedia ada.


Mahkamah benar Isa Samad dapat sementara pasport untuk umrah

Mahkamah Rayuan Putrajaya hari ini membenarkan permohonan bekas pengerusi Felda Mohd Isa Abdul Samad untuk mendapatkan sementara pasport bagi membolehkan beliau menunaikan ibadah umrah pada 10 Februari ini.
Kamaludin Md Said yang mengetuai panel tiga hakim membenarkan permohonan Mohd Isa, 73, selepas mendengar hujahan peguamnya, Mohamed Baharudeen Mohamed Ariff.
Mohamed Baharudeen berkata anak guamnya akan berangkat menunaikan umrah pada 10 Februari hingga 23 Februari ini.
“Anak guam akan pulang ke Malaysia pada 23 Februari ini dan saya mohon pasport dikembalikan pada 7 Mac,” kata Mohamed Baharudeen yang hadir bersama peguam Abu Bakar Isa Ramat.
Timbalan Pendakwa Raya Afzainizam Abdul Aziz tidak membantah permohonan tersebut yang difailkan pada 10 Januari lepas.
Hakim Kamaludin yang bersidang bersama Hashim Hamzah dan Azman Abdullah berkata Mohd Isa selaku perayu perlu mengembalikan pasport beliau kepada mahkamah pada 7 Mac ini.
Pada Mac tahun lepas, Mahkamah Rayuan Putrajaya membenarkan permohonan Mohd Isa untuk mendapatkan sementara pasport bagi membolehkan beliau menghadiri majlis konvokesyen anak tirinya di sebuah universiti di United Kingdom.
Pada 3 Februari 2021, Mohd Isa disabitkan atas sembilan pertuduhan rasuah RM3 juta berkaitan pembelian Merdeka Palace Hotel & Suites (MPHS) di Kuching, Sarawak.
Mahkamah Tinggi menjatuhkan hukuman penjara enam tahun bagi setiap pertuduhan dihadapinya menjadikan keseluruhan 54 tahun serta denda RM15.45 juta atau dipenjara 18 tahun jika gagal membayar denda berkenaan.
Mohd Isa hanya perlu menjalani hukuman penjara enam tahun selepas hakim Mohd Nazlan Mohd Ghazali (kini merupakan Hakim Mahkamah Rayuan) memerintahkan kesemua hukuman penjara itu berjalan serentak.
Mahkamah membenarkan penangguhan pelaksanaan hukuman sehingga rayuan selesai dan menaikkan jumlah jaminan daripada RM800,000 kepada RM1.5 juta dan tertuduh perlu melaporkan diri di balai polis berdekatan setiap 1 hari bulan sehingga rayuan selesai.
Bekas menteri besar Negeri Sembilan itu memfailkan  rayuan terhadap sabitan serta hukuman penjara dan denda yang dikenakan terhadapnya pada 4 Februari 2021 dan rayuan berkenaan akan didengar di Mahkamah Rayuan pada 7 Mac ini.


Pengundi Melaka optimis meskipun risau Covid-19

Kebimbangan terhadap wabak Covid-19 sememangnya berada di minda pengundi pada Pilihan Raya Negeri (PRN) Melaka kali ini namun ia tidak menghalang sebilangan mereka untuk keluar menunaikan tanggungjawab.Tinjauan MalaysiaNow mendapati pengundi masih bersemangat membuang undi di beberapa tempat mengundi.Di Sekolah Kebangsaan Demang Hussin di Bukit Katil, keadaan agak sesak dengan pengundi beratur di luar sekolah sehingga pukul 10 pagi.Manakala di Sekolah Menengah Kebangsaan Notre Dame Convent di Kota Laksamana, pengundi pelbagai kaum dan usia turun membuang undi.Seorang warga emas yang mengundi di sekolah itu, A Logiswari, 61, berkata dia tetap takut dengan Covid-19 apatah lagi pada usianya namun katanya anggungawab tetap tanggungjawab.“Saya datang tengah hari kerana pagi kebiasaannya agak sesak dengan pengundi.“Pada waktu tengah hari kurang sedikit, jadi rasa lebih selamat,” katanya ketika ditemui MalaysiaNow.Trafik agak sesak di kawasan bandar dengan cuaca mendung mengiringi pengundian pada waktu pagi.Sehingga pukul 12 tengah hari, peratusan mengundi direkodkan pada 36%. Suruhanjaya Pilihan Raya terdahulu menjangkakan 70% pengundi Melaka bakal keluar mengundi hari ini.217 pusat mengundi membabitkan 1,109 saluran  dibuka hari inj untuk proses pengundian pada PRN Melaka.


97.4% dewasa, 86.7% remaja lengka divaksinasi

Seramai 25,529,153 individu atau 97.4% daripada populasi dewasa di negara ini lengkap menerima suntikan vaksin Covid-19, setakat 11.59 malam tadi.Berdasarkan data kementerian kesihatan (KKM) melalui laman CovidNow, seramai 23,110,692 individu atau 98.7% daripada golongan itu menerima sekurang-kurangnya satu dos vaksin.Bagi populasi remaja berusia 12 hingga 17 tahun pula, sejumlah 86.7% atau 2,729,919 telah melengkapkan vaksinasi mereka, manakala 2,829,924 atau 89.9% menerima sekurang-kurangnya satu dos vaksin Covid-19.Sementara itu, sebanyak 168,716 dos vaksin diberikan semalam melibatkan 4,246 dos pertama, 5,125 dos lengkap dan 159,345 dos penggalak.Jumlah kumulatif pemberian vaksin bagi Program Imunisasi Covid-19 Kebangsaan (PICK) kini meningkat kepada 55,383,495 dos, manakala jumlah kumulatif dos penggalak kini 4,107,585.


KPM kaji keperluan wujudkan pembantu guru, atasi beban tugas guru

Kementerian Pendidikan (KPM) sedang mengkaji keperluan mewujudkan pembantu guru bagi mengurangkan beban tugasan yang perlu digalas guru ketika ini, Dewan Negara diberitahu hari ini.
Timbalan Menteri berkenaan Lim Hui Ying berkata selain itu KPM juga melaksanakan tujuh langkah bagi memastikan isu beban tugas guru dapat ditangani segera bermula sesi persekolahan 2023-2024.
Beliau berkata antara tujuh langkah tersebut iaitu memansuhkan pertandingan, sambutan atau majlis di semua peringkat yang tidak memberi impak besar terhadap pembelajaran murid serta pelaksanaan penilaian kendiri sekolah Standard Kualiti Pendidikan Malaysia tahun 2023 yang melibatkan guru kepada setahun sekali sahaja.
“Menetapkan waktu mengunci masuk rekod kehadiran murid yang lebih fleksibel dalam sistem e-kehadiran sekolah KPM iaitu 12 tengah hari untuk sesi pagi dan 5 petang untuk sesi petang; pelantikan pengawas peperiksaan awam terbuka kepada individu selain guru yang sedang berkhidmat seperti pesara kerajaan, pelajar Institut Pendidikan Guru dan institut pengajian tinggi.
“Mengehadkan penganjuran sambutan Hari Guru Tahunan kepada peringkat kebangsaan dan sekolah sahaja. Selain itu, autonomi guru dalam perancangan pelaksanaan pengajaran dan pembelajaran (PdP) serta pentaksiran bilik darjah diperkukuh dengan menjadikan Dokumen Standard Kurikulum dan Pentaksiran sebagai rujukan,” katanya.
Beliau berkata demikian bagi menjawab soalan Senator Arman Azha Abu Hanifah mengenai  rangka perancangan kementerian bagi menyelesaikan permasalahan beban kerja guru yang membawa kepada persaraan awal golongan pendidik, pada sesi soal jawab lisan di Dewan Negara hari ini.
Lim turut memaklumkan tindakan guru yang bersara awal akan mengurangkan tenaga guru berpengalaman namun perkara itu tidak dapat dihalang kerana ia merupakan hak setiap guru.
“Kita tidak boleh memaksa untuk mereka terus berkhidmat namun KPM akan cuba sedaya-upaya menggalakkan guru supaya terus mengajar sehingga tibanya waktu mereka untuk bersara wajib pada usia 60 tahun,” katanya.


Jumlah rundingan dengan MySJ jauh lebih rendah dari RM300 juta, kata KJ

Kerajaan masih berunding dengan MySJ Sdn Bhd (MySJ) sebagai pemegang lesen aplikasi MySejahtera, mengenai terma dan syarat penggunaan aplikasi itu, menurut Menteri Kesihatan Khairy Jamaluddin.Khairy berkata perbincangan bersama MySJ itu, termasuk mengenai langkah ke hadapan pengunaan serta penyelenggaraan aplikasi itu.Beliau berkata, jumlah yang telah dipersetujui MySJ dengan Entomo Malaysia Sdn Bhd (sebelum ini dikenali sebagai KPISoft Malaysia Sdn Bhd) tidak berkaitan dengan perundingan terkini mereka dengan kerajaan.“Kami belum muktamadkan perundingan itu (dengan MySJ). Kami masih dalam perundingan dan sebaik perundingan itu selesai, kami akan maklumkan apa asas kepada kontrak… tetapi saya perlu untuk selaraskan perkhidmatan yang mereka sediakan.“Saya boleh maklumkan bahawa faktanya bahawa jumlah yang kami sedang rundingkan dengan MySJ, adalah jauh lebih rendah daripada RM300 juta. Jauh lebih rendah,” katanya.Beliau berkata kepada media selepas pelancaran buku “Systems Thinking: Systems Thinking Analyzes For Health Policy And Systems Development” oleh Universiti Bangsa-Bangsa Bersatu bagi Pertubuhan Kesihatan Sedunia (UNU-IIGH) di Pusat Konvensyen Kuala Lumpur (KLCC) hari ini.Media hari ni melaporkan dokumen mahkamah menunjukkan syarikat pembangun MySejahtera (Entomo Malaysia) telah bersetuju untuk memindahkan hak milik intelektual dan lesen perisian aplikasi Covid-19 kepada MySJ untuk RM338.6 juta dalam satu perjanjian sehingga hujung 2025.Khairy berkata beliau turut berharap rundingan itu dapat dijayakan, agar lebih mudah untuk platform berkenaan dapat terus digunakan.“Saya dah maklumkan kepada vendor (MySJ) kalau sekiranya kita tidak dapat perjanjian yang adil kepada kerajaan, maka kita boleh pilih vendor lain sebab data (MySejahtera) itu masih disimpan kerajaan.“Cuma mungkin syarikat yang baru tu perlu buat perjanjian baharu dari segi penyelenggaraan platform. Kita juga dalam proses melihat kepada apa perkhidmatan yang diperlukan untuk jangka masa panjang,” katanya.Khairy juga sekali lagi menegaskan aplikasi MySejahtera termasuk data pengguna adalah selamat dan kerajaan tidak berkompromi dalam soal keselamatan data.


Kerajaan Ismail Sabri fokus bantu rakyat, bukan PRU15

Kerajaan pimpinan Perdana Menteri Ismail Sabri Yaakob sentiasa menumpukan kepada usaha-usaha untuk membantu rakyat terutamanya ketika suasana ekonomi yang mencabar ketika ini berbanding perkara lain.Menteri di Jabatan Perdana Menteri (Hal Ehwal Agama) Idris Ahmad berkata sehingga hari ini, isu selain daripada kepentingan rakyat termasuklah mengenai Pilihan Raya Umum ke-15 (PRU15) tidak pernah disentuh oleh perdana menteri ketika mempengerusikan mesyuarat Kabinet.“Dalam Kabinet sebenarnya lebih menumpukan dan membincangkan bagaimana kita nak membantu rakyat terutama dalam suasana ekonomi yang agak berat pada hari ini, macam mana kita nak berikan bantuan sama ada melalui subsidi, melalui program-program jualan murah, itu yang selalu kita fikirkan.“Dan perdana menteri juga minta supaya penumpuan ke arah itu, dia tak sentuh lagi bab berkenaan dengan pilihan raya setakat ini,” katanya kepada Bernama.Idris berkata pada ketika ini, setiap pemimpin politik seharusnya mengelakkan diri daripada terlibat dengan perebutan kuasa yang akhirnya hanya akan merugikan rakyat.Sebaliknya, katanya kedudukan sebagai pemimpin seharusnya dipergunakan dengan sebaik mungkin untuk menjadi pemudah cara kepada kehidupan rakyat.“Kita perlu ingat bahawasanya kita menjadi pemimpin politik ini sebahagian daripada ajaran agama. Sebab itu janganlah kita cemarkan politik ini sebab politik adalah tugas yang mulia. Dalam hal sebegini bila kita menjadi pemimpin, kita mesti jadi pemudah cara kepada rakyat. Kita fikir siang malam untuk rakyat.“Apabila (berlaku) perebutan kuasa, rakyat yang menjadi mangsa. Negara kita (menerima) kesan daripada Covid-19, rakyat baru nak bernafas, tiba-tiba bila kita berebut macam ini akan mewujudkan suasana yang tidak kondusif yang seterusnya akan memberikan kesan kepada ekonomi,” katanya.Justeru, Idris menggesa seluruh pimpinan politik di negara ini untuk mendahulukan kepentingan rakyat berbanding kepentingan politik masing-masing.


IMF peruntuk AS$650 bilion untuk pemulihan kesan pandemik global

Tabung Kewangan Antarabangsa (IMF) menyokong syor mengenai pengeluaran peruntukan baharu sebanyak AS$650 bilion bagi menyokong pemulihan global daripada pandemik Covid-19, lapor Sputnik.“Saya berhasrat mengemukakan cadangan rasmi kepada Lembaga Eksekutif pada Jun untuk mempertimbangkan peruntukan baharu US$650 juta, berdasarkan penilaian terhadap keperluan rizab global jangka panjang negara anggota IMF, dan sesuai dengan Perkara Perjanjian dan mandat IMF,” kata Pengarah Urusan IMF Kristalina Georgieva dalam satu kenytaan pada Selasa.Georgieva berkata peruntukan AS$650 bilion, jika diluluskan, akan memberikan peningkatan kecairan yang besar kepada negara anggota tanpa menambah beban hutang.Pembiayaan itu juga dapat digunakan untuk menyokong program vaksinasi, katanya.Lebih 124 juta kes Covid-19 dilaporkan di seluruh dunia sehingga kini dengan lebih 2.7 juta kematian, menurut data Universiti Johns Hopkins pada Selasa.


Lebih 4,000 penumpang dari Singapura masuk Malaysia melalui darat sepanjang 5 hari VTL

Lebih 4,000 orang penumpang dari Singapura ke Malaysia melalui darat dalam tempoh lima hari pertama program Laluan Perjalanan Vaksinasi (VTL) yang bermula minggu lepas.Menurut pihak berkuasa imigresen Singapura, 4,343 penumpang masuk ke Malaysia di bawah VTL-Land setakat Jumaat lalu, jauh lebih banyak daripada jumlah perjalanan ke arah bertentangan.Di bawah skim VTL, maksimum 2,880 orang sehari dibenarkan menyeberangi sempadan Singapura-Malaysia.Akhbar Singapura The Straits Times berkata 4,343 pelancong yang memasuki Malaysia mewakili kira-kira 60% daripada kuota yang dibenarkan, berbanding 690 atau 9.5% menuju ke Singapura.Program VTL untuk perjalanan darat dan udara bermula pada 29 November, membenarkan pergerakan rentas sempadan antara kedua-dua negara buat kali pertama dalam tempoh hampir dua tahun.Menurut Reuters, seramai 300,000 rakyat Malaysia telah berulang-alik setiap hari ke negara kota itu sebelum wabak melanda.Pelaksanaan VTL membenarkan sehingga 1,440 pengembara yang telah lengkap divaksinasi untuk melakukan perjalanan jika mereka memegang kewarganegaraan, pemastautin tetap atau visa jangka panjang di negara destinasi, tanpa menjalani kuarantin.The Straits Times berkata sejumlah 2,771 pelancong telah memasuki Singapura dari Malaysia melalui udara dalam tempoh lima hari pertama skim VTL.Satu kes Covid-19 dikesan di pintu masuk Tambak Johor pada 29 November, namun Menteri Kesihatan Khairy Jamaluddin berkata ia tidak akan menjejaskan pelaksanaan VTL.“Sebaliknya, ia harus menjadi contoh bagaimana ujian pra-perlepasan dan semasa ketibaan dan seumpamanya sebagai langkah pencegahan yang perlu diambil,” katanya.


Ismail ramal Umno terus ditolak dalam 6 PRN

Ismail Sabri Yaakob memberi amaran kekalahan teruk Umno dalam Pilihan Raya Umum ke-15 (PRU15) boleh berulang di enam negeri yang akan mengadakan Pilihan Raya Negeri (PRN) tahun ini, dan bekas perdana menteri itu mengkritik tindakan kepimpinan Umno baru-baru ini kerana mengabaikan mesej yang dihantar oleh pengundi muda yang menolak mereka tahun lepas.
Ismail yang juga naib presiden Umno merupakan antara pemimpin yang menentang tindakan Presiden Ahmad Zahid Hamidi memecat pemimpin dan ahli yang lantang baru-baru ini, sambil berkata terdapat keperluan untuk menunjukkan kepada pengundi muda bahawa tuntutan mereka didengari kerana pilihan raya umum lalu menunjukkan golongan itu menolak Umno.
“Sekarang ini kita mesti sedar bahawa pengundi yang akhirnya menguasai jumlah pengundi di negara ini ialah pengundi muda. Jadi mesej yang jelas perlu diberikan kepada pengundi muda, supaya mereka mempunyai harapan baru kepada parti kita.
"Tetapi signal itu mestilah bersesuaian dengan idealisme mereka. Mereka bercakap soal hak asasi, keterbukaan, ketelusan, hak menyuarakan pandangan."
Beliau berkata walaupun Umno mengalami kekalahan teruk dalam PRU15 lalu yang menyaksikan kerusi Parlimennya berkurangan kepada 26 selepas tewas di kawasan Melayu, parti itu nampaknya berada dalam mod "terbalik".
“Kita memberi ‘signal’ yang salah kepada mereka (pengundi muda). Persepsi mereka ialah demokrasi tidak ada dalam Umno, siapa yang cakap akan dipancung, dipecat dan digantung.
“Mereka mahu kebabasan diberikan kepada ahli. Mereka tidak akan masuk parti yang menyekat kebebasan mereka.
“Kalau ‘signal-signal’ salah ini kita berikan kepada mereka, tidak ada harapan baru dan perubahan baru kepada parti, tentu ia menyukarkan kita untuk menarik minat pengundi muda.”
Pada 27 Januari, Zahid berjanji untuk "membersihkan" parti itu daripada beberapa pengkritiknya yang lantang, memecat bekas ketua Pemuda Umno Khairy Jamaluddin dan pengerusi perhubungan Umno Selangor Noh Omar, sambil menggantung keahlian Ahli Parlimen Sembrong Hishammuddin Hussein dan bekas ketua penerangan Shahril Hamdan, selain berpuluh yang lain dipecat atau digantung.
Tindakan itu secara tidak langsung menunjukkan Zahid cuba memperkukuhkan kedudukannya dalam parti berikutan desakan supaya beliau berundur, susulan kekalahan Umno dalam PRU15 yang menyaksikan beliau memaksa ahli Parlimen untuk menyokong pemimpin PKR Anwar Ibrahim sebagai perdana menteri tahun lepas.
Puak yang bersekutu dengan Zahid juga menolak usul kontroversi dalam perhimpunan agung parti itu baru-baru ini, menyekat sebarang cabaran terhadapnya dan timbalannya Mohamad Hasan dalam pemilihan parti akan datang.
'Lebih ramai pengundi muda datang'
Ismail berkata corak pengundian ditambah dengan demografi baru pengundi tidak memihak kepada Umno menjelang PRN di enam negeri yang mesti diadakan menjelang September ini.
"Jangan lupa, dalam PRN yang akan datang ini, golongan pemuda akan bertambah ramai.
“Mereka yang berumur 18 tahun akan didaftar secara automatik."
Hampir tujuh juta orang didaftarkan secara automatik sebagai pengundi pada PRU15 lalu, termasuk mereka dalam lingkungan umur 18 hingga 20 yang sebelum ini tidak layak untuk mengambil bahagian.
Ramai pemerhati berkata kumpulan itu kritikal dalam mewujudkan gelombang sokongan terhadap Perikatan Nasional (PN), gabungan baru berusia dua tahun yang diketuai oleh Presiden Bersatu Muhyiddin Yassin berjaya merampas kerusi tradisi Umno terutamanya di kawasan majoriti Melayu.
"Kita mungkin akan hadapi masalah yang sama, seperti di dalam PRU baru-baru ini, iaitu akhirnya ditolak oleh rakyat terutama golongan muda dan profesional kerana sikap (kita).
Beliau berkata tidak ada perubahan dalam cara Umno selepas kekalahannya
"Kalau dulu, waktu PRU, mereka tolak kita, tidak ada sebabnya mereka akan berubah pemikiran untuk tidak menolak kita pada PRN."
Sambil memberi gambaran kasar tentang demografi, Ismail mengingatkan Umno bahawa lebih ramai rakyat Malaysia akan layak mengundi dalam PRN apabila mereka mencapai usia 18 tahun.
Beliau berkata kebanyakan mereka yang diletakkan dalam kategori saluran mengundi termuda akan kekal sebagai pengundi.
"Dan jangan lupa, kita akan ada pengundi baru Saluran 5 dan 6 (18 tahun ke atas) pula, akan bertambah lagi.
“Kalau dulu 4.5 juta ini terus kekal (sebagai pengundi) di Saluran 3 dan 4, tambah lagi 4.5 juta menjadi 9 juta. Kalau mereka ini tolak kita, pasti awal lagi kita dah kalah."


Peluang Umno dalam PRN makin sukar selepas tak pertandingkan jawatan tertinggi

Keputusan Umno untuk tidak dipertandingkan dua jawatan tertinggi ibarat langkah "memakan diri" dan dijangka mendatangkan mudarat lebih besar kepada parti itu, kata beberapa penganalisis.
Mereka berkata, keputusan meluluskan usul pada Perhimpunan Agung Umno yang diadakan baru-baru ini akan menimbulkan persepsi negatif termasuk dalam kalangan ahli parti itu sendiri.
Penganalisis politik dari Universiti Teknologi Mara, Mujibu Abd Muis berkata, implikasi daripada keputusan tersebut bakal diterjemahkan dalam enam Pilihan Raya Negeri (PRN) yang akan berlangsung tahun ini.
"Semasa Pilihan Raya Umum ke-15 (PRU15), banyak kerusi Umno tewas disebabkan sabotaj apabila tindakan Ahmad Zahid Hamidi meletakkan calon yang tidak digemari akar umbi," katanya kepada MalaysiaNow.
"Jika itu berlaku pada PRU15, apatah lagi selepas apa yang berlaku ketika ini, Umno berkawan dengan DAP, kemudian tidak membuat pemilihan bagi dua jawatan tertinggi.
"Ini yang dituntut besar oleh akar umbi."
PRN bagi negeri Selangor, Pulau Pinang, Negeri Sembilan, Kedah, Terengganu dan Kelantan perlu diadakan pada tahun ini selepas pembubaran Dewan Undangan Negeri tidak dilakukan serentak dengan Parlimen tahun lalu.
Pada Sabtu, perwakilan Umno meluluskan usul tambahan supaya jawatan presiden dan timbalan presiden tidak dipertandingkan pada pemilihan akan datang meskipun usul itu menerima bantahan menerusi sorakan "boo" oleh perwakilan sehari sebelum keputusan diumumkan.
Usul itu juga mendorong kritikan dalam kalangan pemimpin atau ahli parti yang berpengaruh seperti bekas perdana menteri, Ismail Sabri Yaakob yang merasakan keputusan tersebut akan menjejaskan keyakinan orang muda terhadap Umno.
Malah, ia juga mendapat reaksi daripada bekas ketua Pemuda, Khairy Jamaluddin yang menyatakan terdapat taktik kotor untuk memastikan dua jawatan tertinggi Umno itu tidak dipertandingkan.
Mengulas mengenai keputusan parti itu, Mujibu berpandangan Umno dan Zahid terlepas peluang untuk membersihkan imej parti berkenaan kerana ia ibarat memberi "peluru" kepada musuh untuk terus menyerang mereka.
"Jika buat pertandingan, Zahid masih ada peluang untuk menang tetapi sekurang-kurangnya mereka akan 'walk the talk'.
"Buktikan Umno parti yang terbuka dan boleh berubah. Ini akan beri impak positif," tambah beliau.
Ditanya sama ada keputusan ini akan mendorong individu seperti Ismail, Khairy ataupun bekas pemimpin kanan, Hishammuddin Hussein untuk keluar daripada Umno, Mujibu berkata ia tidak mungkin berlaku.
“Kerana mereka tetap setia dengan parti meskipun tidak satu pandangan dengan Zahid.”
Sementara itu, penganalisis politik dari Institut Hal Ehwal Antarabangsa Singapura Oh Ei Sun berkata, keputusan Umno untuk tidak mempertandingkan dua jawatan tertinggi akan mendorong parti tersebut terus dibebani imej kluster mahkamah membabitkan pemimpinnya.
Katanya, perubahan kepimpinan Umno dilihat mampu meredakan kebangkitan Perikatan Nasional (PN).
Pada PRU15, sokongan Melayu kebanyakan beralih kepada PN apabila Umno hanya mampu meraih 26 kerusi Parlimen, keputusan terburuk yang pernah direkodkan dalam sejarah parti itu.
"Keutamaan sepatutnya mengekalkan saki baki sokongan Melayu yang masih ada memandangkan ‘gelombang hijau’ tidak akan reda dalam masa terdekat.
"Ini selari dengan kebangkitan Islam antarabangsa dengan langkah kawalan sosial ketat mula dilihat di Indonesia, Afghanistan dan juga di Kedah," katanya.


Azam Baki dilantik semula sebagai KP SPRM

Azam Baki dilantik semula sebagai Ketua Pesuruhjaya Suruhanjaya Pencegahan Rasuah Malaysia (SPRM) untuk tempoh satu tahun berkuat kuasa 12 Mei.
Perkara itu dimaklumkan oleh Ketua Setiausaha Negara Mohd Zuki Ali sebentar tadi.
Azam, yang dilantik sebagai ketua pesuruhjaya SPRM pada Mac 2020, baru-baru ini terlibat dalam kontroversi berhubung dakwaan konflik kepentingan dalam pemilikan sahamnya.
Beliau disiasat berhubung dakwaan pembelian saham dan waran pada 2015 serta 2016 di dua syarikat tersenarai awam.
Azam bagaimanapun menegaskan bahawa pembelian saham itu dibuat adiknya yang menggunakan akaun Perkhidmatan Depositori Pusat (CDS) miliknya, sekali gus menafikan beliau melakukan sebarang kesalahan.
Isu itu didedahkan oleh bekas penyelidik Pusat Memerangi Kronisme dan Korupsi (C4) Lalitha Kunaratnam.
Pada Januari tahun lepas, Azam telah memfailkan saman fitnah terhadap Lalitha berhubung artikel aktivis tersebut yang disiarkan portal berita Independent News Service pada 15 Disember 2021.
Perbicaraan dijadualkan berlangsung pada Julai ini.
Sepanjang menerajui SPRM, agensi antirasuah itu membuka kertas siasatan terhadap Pengerusi Perikatan Nasional (PN) Muhyiddin Yassin dan Ahli Parlimen Tasek Gelugor Bersatu Wan Saiful Wan Jan tahun ini.
Suruhanjaya itu turut membekukan beberapa akaun bank milik Bersatu berhubung dakwaan penyelewengan dana yang digunakan kerajaan ketika negara berdepan dengan pandemik Covid-19.
Selain itu, agensi tersebut juga sedang melakukan siasatan terhadap kes melibatkan pengambilan pekerja asing, yang menyaksikan Menteri Sumber Manusia V Sivakumar dipanggil untuk memberi keterangan bulan lepas.
Semalam, Sivakumar berkata lima pegawainya telah dipecat bagi memastikan kelancaran operasi di kementerian itu.


Lebih 20 nyawa terkorban konflik terbaru Israel-Gaza

Sekurang-kurangnya 24 rakyat Palestin terbunuh manakala 215 lagi cedera dalam perang antara Israel dan Jihad Islam Palestin (PIJ).
Mangsa yang terkorban termasuk enam kanak-kanak dan dua wanita, menurut Kementerian Kesihatan Gaza dalam satu kenyataan pada Sabtu.
Tentera udara Israel mensasarkan sebuah kediaman di bandar Rafah di selatan Semenanjung Gaza pada malam Sabtu, hingga mengorbankan dua rakyat Palestin dan mencederakan lebih 30 yang lain, anggota keselamatan Palestin memberitahu Xinhua.
Jurucakap tentera Israel Avichai Adraee berkata dalam satu kenyataan bahawa serbuan itu mensasarkan komander briged selatan PIJ Khaled Mansour.
PIJ mengumumkan seorang anggotanya Ziad Al Mudallal terbunuh dalam serangan itu tetapi tiada kenyataan dikeluarkan mengenai Mansour.
Sementara itu, sekurang-kurangnya lima orang, termasuk empat kanak-kanak, terbunuh manakala 15 lagi cedera akibat serangan di kem pelarian Jabaliya di utara Gaza pada malam Sabtu, menurut sumber Palestin.
Israel menafikan pihaknya bertanggungjawab terhadap serangan itu, dan mendakwa roket milik PIJ menyebabkan "pembunuhan tragis kanak-kanak" di Jabaliya.